Tiga laluan kontra atasi kesesakan di ibu negara

PUTRAJAYA, 28 Syawal 1444H, Jumaat – Tiga laluan kontra akan dibuka bermula 3 Julai ini sebagai langkah segera mengatasi masalah kesesakan jalan raya di ibu negara, kata Menteri Pengangkutan, Anthony Loke.

Laluan kontra itu melibatkan laluan Tol Plus Sungai Besi ke Persimpangan Besraya iaitu dari arah selatan ke Kuala Lumpur ; Jalan Maharajalela ke Taman Connaught; dan Jalan Ampang dari Ampang Point ke Jalan Tun Razak.

Beliau berkata, pembukaan ketiga-tiga laluan kontra itu dipersetujui dalam mesyuarat Jawatankuasa Teknikal Mengenai Kesesakan Jalan Raya (JTMKJR) Bilangan 1/2023 dipengerusikannya di sini hari ini.

“Pembukaan laluan kontra ini diharap dapat membantu kurangkan kesesakan, penyelesaian jangka panjang masalah masih dalam perbincangan,” kata beliau pada sidang media selepas mesyuarat JTMKJR itu.

Laluan kontra di Tol Plus Sungai Besi ke Persimpangan Besraya adalah sepanjang 2.4 kilometer (km) manakala pemanjangan laluan kontra dari Jalan Maharajalela ke Taman Connaught melibatkan jarak sepanjang empat km.

“Pembukaan laluan kontra di kedua-dua laluan itu dibuka kepada semua jenis kenderaan persendirian kecuali motosikal,” katanya.

Loke berkata, laluan kontra Jalan Ampang dari Ampang Point ke Jalan Tun Razak melibatkan jarak tiga km khusus untuk kenderaan pengangkutan awam iaitu bas sahaja.

“Tiada kenderaan persendirian dibenarkan dan tindakan penguatkuasaan akan dilaksana jika ada kenderaan lain melaluinya,” katanya.

Beliau berkata, pembukaan ketiga-tiga laluan kontra itu bermula 6 pagi hingga 9 pagi bagi waktu pagi manakala pukul 5 hingga 7 petang bagi sesi petang.

Institut Penyelidikan Keselamatan Jalan Raya Malaysia (MIROS) akan menyediakan satu garis panduan untuk memastikan laluan kontra itu dilaksana dengan baik dan selamat, katanya.

“Tiada tempoh tertentu untuk laluan ini (ditutup) kerana kita akan lihat keberkesanannya… ada (laluan kontra) di Jalan Cheras masih dibuka sejak 20 tahun lepas dan sukar ditutup,” katanya.

Beliau berkata, perbincangan termasuk dengan ahli akademik sedang dilaksana bagi mencari punca utama kesesakan jalan raya selain menggalakkan orang ramai menggunakan pengangkutan awam.

Menurutnya, kajian Dewan Bandaraya Kuala Lumpur (DBKL) mendapati terdapat enam juta kenderaan  bergerak di ibu negara setiap hari.

“Penggunaan pengangkutan awam ketika ini hanya satu juta atau 15 peratus sehari berbanding enam juta atau 85 peratus bagi kenderaan,” katanya.

Sementara itu, Loke berkata, DBKL disarankan agar lebih tegas dalam proses pemberian kelulusan kepada pemaju untuk menutup jalan raya bagi tujuan pembinaan dan sebagainya.- Bernama


Raja Salman minta umat Islam tolak perselisihan

RIYADH, 1 Ramadan 1442H, Selasa – Raja Arab Saudi, Raja Salman Abdulaziz Al Saud meminta umat Islam menolak perbezaan dan perselisihan.

Dalam ucapan sempena awal Ramadan, baginda bertitah, kerajaan telah mencapai usaha besar dalam menghadapi pandemik coronavirus.

“Kami berharap semua orang mematuhi langkah pencegahan dan memohon vaksin,” titah raja.

Selain itu, penjaga dua kota suci bertitah bahawa kerajaan merasa bangga dengan langkah-langkah dan teknologi moden yang telah diterima untuk memastikan keselamatan mereka yang mengunjungi dua masjid suci.

Raja Salman dan Putera Mahkota Mohammed bin Salman bertukar kabel ucapan selamat dengan para pemimpin negara-negara Islam atas kedatangan Ramadan.

Pada hari Isnin juga, Raja Salman menerima panggilan telefon dari para amir Kuwait dan Qatar serta Sultan Oman.

Tahun ini akan menjadi tahun kedua Ramadan akan diperhatikan mengikut pencegahan wabak coronavirus. – Agensi


Premis haram masih beroperasi walau PKP, jangan bagi muka lagi!

BANGI, 30 Jamadilakhir 1442H, Jumaat – Meskipun kerajaan sudah bertukar, pemimpin silih berganti, kegiatan maksiat dan perkara mungkar masih tidak berkesudahan.

Sehubungan itu, Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat mendesak pihak berkuasa menghapuskan lesen premis yang didapati menjalankan kegiatan tidak bermoral ini.

Beliau pelik tatkala pelaksanaan Perintah Kawalan Pergerakan (PKP) di seluruh negara, premis berkenaan masih boleh beroperasi.

“Musim PKP COVID-19 pun masih boleh operasi lagi ke? Mana ketegasannya. Cukup-cukuplah ambil cukai daripada premis-premis haram ini. Tak berkat hidup dengan layan kegiatan mungkar begini.

“Jangan buat kerja sia-sia. Hari ini serbu, minggu depan buka balik lepas bayar denda, lepas itu bagi lesen semula, lepas itu serbu lagi.

“… letihlah, dah lama sangat tengok drama ini, bila nak berakhir,” katanya menerusi catatan di Facebook, hari ini.

Beliau berkata demikian selepas serbuan dilakukan Dewan Bandaraya Kuala Lumpur (DBKL) ke atas 18 rumah urut yang menjalankan aktiviti pelacuran, semalam.

Terdahulu, DBKL menerusi Jabatan Penguatkuasaan (JPK) dengan kerjasama Pasukan D7 Polis DiRaja Malaysia (PDRM) dari Ibu Pejabat Polis Kontinjen Kuala Lumpur melaksanakan Operasi Tindakan Khas Terhadap Premis Rumah Urut di dua buah lokasi berasingan di Jalan Langkawi, Setapak dan Jalan Kuchai Maju, Seputeh.

Hasil serbuan yang dijalankan didua lokasi tersebut mendapati tiga premis tidak mempunyai lesen perniagaan rumah urut.

Tindakan penguatkuasaan dengan mengeluarkan tiga notis kompaun di bawah Seksyen 3(1) Undang-Undang Kecil Pelesenan Tred, Perniagaan dan Perindustrian (WPKL) 2016 dan semua premis itu telah ditutup serta merta mengikut Seksyen 101(1)(v) Akta Kerajaan Tempatan 1976.

Hasil semakan di semua premis berkenaan, seramai 11 orang wanita tukung urut (disyaki pekerja seks) warganegara Filipina, Thailand, Indonesia dan lima orang warga tempatan sebagai penjaga premis telah ditahan untuk tindakan lanjut oleh pihak PDRM setelah diambil keterangan dokumentasi oleh DBKL.


Ankara kutuk serangan keji pada al-Quran, bendera Turkiye di Denmark

ANKARA, 24 Ramadan 1444H, Sabtu – Turkiye pada Jumaat mengutuk sekeras-kerasnya serangan keji yang dilakukan terhadap kitab suci al-Quran dan bendera Turkiye di Denmark, lapor agensi berita Anadolu.

“Adalah tidak boleh diterima serangan keji ini dibenarkan di bawah perselindungan hak kebebasan bersuara,” kata Kementerian Luar Turkiye dalam satu kenyataan yang menunjukkan bahawa perbuatan itu dibenarkan Denmark walaupun beberapa amaran oleh Ankara.

Duta Denmark, Danny Annan telah dipanggil ke kementerian dan pendirian Turkiye mengenai isu itu telah disampaikan kepadanya, kata kenyataan itu.

Kementerian menegaskan bahawa Turkiye akan meneruskan usahanya, sama ada di platform pelbagai hala dan di peringkat dua hala, bagi menentang ‘serangan keji’ dan ‘jenayah kebencian’ sedemikian.

Insiden itu adalah contoh peningkatan yang membimbangkan dalam Islamofobia dan xenofobia di Eropah, katanya.

Kementerian mengecam Denmark kerana sikap tidak sensitif terhadap isu ini dan mengabaikan sentimen umat Islam di seluruh dunia.

Kementerian mengulangi permintaannya supaya Denmark mengambil langkah-langkah untuk mencegah provokasi sedemikian, terutamanya ketika bulan Ramadan.

Beberapa bulan kebelakangan ini telah menyaksikan beberapa tindakan pembakaran al-Quran atau percubaan untuk melakukannya oleh tokoh atau kumpulan Islamofobia di utara Eropah dan negara-negara Nordik. – Agensi


Bantahan jual arak di kedai serbaneka Sepang disambut Alhamdulillah!

BANGI, 6 Muharram 1444H, Khamis – Alhamdulillah!

Demikian reaksi Pengurus Speedmart 99 Salak Perdana dikenali sebagai Muhamad Syadid selepas Ikatan Muslimin Malaysia (ISMA) menyerahkan surat bantahan penjualan minuman keras di premis berkenaan.

Usaha tidak kenal penat di bawah kempen ‘Malaysia Sejahtera Tanpa Arak’ itu digerakkan oleh ISMA Sepang diketuai Ustaz Ibrahim Mohd Hasan.

Muhamad Syadid menyatakan rasa kurang selesa menjalankan urusan jual beli minuman yang diharamkan Islam itu di kawasan majoriti orang Melayu.

“Saya dah lama tunggu orang datang buat bantahan. Yelah, sini kawasan orang Islam. Alhamdulillah malam ini sampai jugak.

“Saya memang rasa tak sedap hati ada arak kat kedai ni tapi terpaksa bang. Jualan pun tak banyak dalam tiga tin je sebulan,” katanya dalam hantaran di Facebook ISMA Sepang, hari ini.

Kempen ‘Malaysia Sejahtera Tanpa Arak’ anjuran bersama ISMA dan Yayasan Maghfirah tidak hanya menyasarkan golongan muslim, tetapi juga setiap lapisan masyarakat di negara ini.

Ianya turut mendapat sokongan beberapa badan bukan kerajaan (NGO) lain seperti Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).


MN perlu dibuka kepada pihak cintakan perpaduan

KUALA LUMPUR, 16 Jamadilawal 1442H, Khamis – Muafakat Nasional (MN) bukan milik eksklusif sesuatu parti atau kelompok, sebaliknya harus dibuka kepada semua kalangan yang cintakan perpaduan, keharmonian dan keadilan di negara ini, kata Setiausaha Agung PAS, Datuk Takiyuddin Hassan.

Justeru, katanya, muafakat UMNO dan PAS itu perlu bekerjasama dengan mana-mana pihak yang mempunyai pandangan sama bagi menghadapi Pilihan Raya Umum ke-15 (PRU15), khususnya dalam memastikan tiada pertembungan sesama sendiri yang menguntungkan pihak lain.

“MN perlu dijadikan amalan musyawarah dalam memperkasakan agenda Islam, Melayu, bumiputera khususnya, dan rakyat Malaysia amnya, secara tuntas dalam kerangka perlembagaan negara demi membangunkan negara inklusif, sejahtera dan menjamin keadilan sosial merentasi batas warna kulit mahupun anutan.

“PAS amat yakin bagi mencapai cita-cita dan hasrat ini semua pihak perlu meneroka jalan damai dan saling menerima serta menghormati, bukan sebaliknya,” katanya dalam kenyataan hari ini.

Sebelum ini timbul khabar angin bahawa PAS telah membatalkan kerjasama dengan UMNO serta Piagam MN.

Takiyuddin berkata, mana-mana pihak juga tidak perlu meminta PAS memilih sama ada hendak bersama MN atau tidak kerana PAS adalah antara watak utama yang merangka dan berusaha menubuhkan MN atas dasar penyatuan ummah.

Jelasnya, PAS berpegang teguh dengan Piagam MN yang dimeterai di antara UMNO dan PAS pada 14 Sept 2019 yang antara lain bersetuju membentuk kerjasama dengan mengembangkan naratif Islam dan Melayu tanpa menafikan kepelbagaian agama, kaum dan budaya sebagai paksi kepada kestabilan politik, keharmonian kaum serta kesejahteraan negara.

“Dengan mengekalkan komitmen yang mantap dalam Agenda Besar MN, adalah jelas dari sudut pendekatan dan strategi politik tiada suatu pun halangan yang dikenakan untuk UMNO daripada kekal bersama Barisan Nasional mahupun untuk PAS daripada menyertai mana-mana gabungan atau kerjasama politik,” tegasnya. -Bernama


Azam Baki perlu ‘gentleman’ untuk disiasat: PEMBELA

BANGI, 3 Jamadilakhir 1443H, Khamis – Pertubuhan-Pertubuhan Pembela Islam (PEMBELA) mencadangkan supaya Tan Sri Azam Baki meletak jawatan atau sekurang-kurangnya bercuti sebagai Ketua Pesuruhjaya Suruhanjaya Pencegahan Rasuah Malaysia (SPRM) sehingga isu skandal integriti mengaitkannya selesai.

Sebelum ini, dakwaan konflik kepentingan tercetus membabitkan Azam yang dikatakan memiliki saham syarikat awam.

Perkembangan itu susulan dakwaan bekas Ahli Panel SPRM, Edmund Terence Gomez mengenai suruhanjaya itu yang ingin menutup dakwaan salah laku Azam dan menuduh Pengerusi Lembaga Penasihat Pencegahan Rasuah, Tan Sri Abu Zahar Ujang dan Pengerusi Panel Perundingan dan Pencegahan Rasuah, Tan Sri Borhan Dolah tidak menyiasat isu itu secara telus.

Pengerusi PEMBELA, Haji Aminuddin Yahaya berkata, pihaknya melihat kes itu sebagai sangat serius kerana membuatkan kepercayaan rakyat semakin hilang terhadap SPRM.

Beliau berkata, defisit kepercayaan terhadap SPRM bukannya baru berlaku, tetapi hasil daripada pelbagai siri-siri skandal dalaman suruhanjaya itu.

“Pihak PEMBELA tidak pernah lupa bagaimana SPRM memandang sepi laporan-laporan yang PEMBELA lakukan dalam kes pencerobohan tanah khususnya di negeri Pahang (durian Musang King Raub) walaupun pelbagai bukti yang terbongkar seperti sudah terang lagi bersuluh.

“Pihak polis dan pihak berwajib lain seperti Jawatankuasa Khas Parlimen perlu diberikan laluan untuk melakukan siasatan secara menyeluruh dan telus terhadap kes membabitkan Azam serta kes-kes lain yang melibatkan SPRM,” katanya dalam kenyataan, hari ini.

Justeru, beliau menyarankan supaya Azam berani dan ‘gentleman’ untuk tampil ke hadapan serta disiasat secara telus jika beliau berada di pihak yang benar.

“Tan Sri Azam tidak perlu bimbang terhadap siasatan oleh pihak berkuasa jika beliau berada di pihak yang benar.

“PEMBELA tidak akan berkompromi dengan segala masalah integriti terutamanya yang melibatkan badan penguat kuasa seperti SPRM,” katanya.

Bagaimanapun, Abu Zahar dalam sidang media khas semalam memaklumkan bahawa tiada elemen konflik kepentingan berhubung pembelian saham syarikat oleh Azam seperti yang didakwa.

Katanya, saham yang didakwa oleh Gomez itu adalah tidak benar dan hakikatnya ia adalah kepunyaan Nasir Baki, iaitu adik Azam.

Azam dalam pertemuan diadakan pada 24 November menjelaskan saham berkenaan dibeli oleh adiknya pada tahun 2015 menggunakan namanya dan beliau tidak mempunyai kepentingan dalam pemilikan itu.


Tahniah, bahasa kebangsaan di pentas dunia

INILAH kali pertama saya benar-benar berbangga dengan Perdana Menteri kita. Terasa izzah dengan kalimah-kalimah Bahasa Melayu yang bergegar di pentas United Nations.

Selama ini mungkin ada yang takut-takut akan rasa hina jika berbahasa kebangsaan di pentas dunia sebegini.

Namun, Datuk Seri Ismail Sabri membuktikan sebaliknya. Langsung tidak nampak lekeh dan hina, malah disanjung oleh orang luar.

Tahniah !

Aminuddin Yahaya
25 September 2022
Pengerusi PEMBELA


Najib dakwa saman 1MDB penyalahgunaan proses mahkamah

KUALA LUMPUR, 12 Ramadan 1443H, Khamis – Datuk Seri Najib Tun Razak mendakwa bahawa saman sivil US$8 bilion yang difailkan oleh 1Malaysia Development Berhad (1MDB) dan empat anak syarikatnya terhadap beliau adalah penyalahgunaan proses mahkamah, apabila nama pesalah sebenar yang menyebabkan kerugian besar dana kekayaan kerajaan itu, telah dikeluarkan daripada dikenakan tindakan undang-undang.

Bekas perdana menteri itu berkata tindakan 1MDB dan empat anak syarikatnya menimbulkan syak wasangka dan tindakan itu adalah tidak jujur di pihak mereka semasa memfailkan saman dengan mengekalkan nama beliau sebagai seorang daripada defendan.

Empat anak syarikat itu ialah 1MDB Energy Holdings Limited, 1MDB Energy Limited, 1MDB Energy (Langat) Limited, dan Global Diversified Investment Company Limited yang berpangkalan di British Virgin Islands (dahulunya dikenali sebagai 1MDB Global Investments Limited).

“Ia jelas daripada writ saman yang dipinda bahawa pesalah yang pada mulanya dinamakan telah disingkirkan. Ini menimbulkan syak wasangka dan tidak jujur di pihak plaintif dalam memfailkan saman ini, sekali gus penyalahgunaan proses,” dakwa Najib.

Bagaimanapun, Najib, 68, tidak menyatakan nama defendan, yang digugurkan daripada saman itu.

Najib berkata demikian dalam pernyataan pembelaannya yang difailkan pada 28 Mac sebagai tuntutan balas terhadap saman sivil 1MDB US$8 bilion yang difailkan terhadapnya dan tujuh yang lain berhubung kerugian kewangan akibat dakwaan penyalahgunaan kuasa dan pelanggaran kewajipan fidusiari.

Ahli Parlimen Pekan itu juga menegaskan bahawa pernyataan pembelaan itu difailkan tanpa menjejaskan haknya untuk memfailkan permohonan interlokutori lanjut seperti meminda pembelaan atau membatalkan keseluruhan saman.

“Ketika ini, pernyataan pembelaan ini juga difailkan tanpa menjejaskan hak defendan pertama untuk berdiam diri berkaitan perbicaraan kes jenayah (1MDB) yang sedang berjalan,” katanya.

Pada awalnya, 15 individu termasuk Najib telah dinamakan dalam kes saman itu. Bagaimanapun, tujuh – bekas CEO Mohd Hazem Abdul Rahman dan Datuk Shahrol Azral Ibrahim Halmi; bekas Pengarah Tan Sri Che Lodin Wok Kamaruddin, Tan Sri Ismee Ismail, Tan Sri Ong Gim Huat dan Ashvin Jethanand Valiram, dan bekas Ketua Pegawai Kewangan Azmi Tahir telah digugurkan.

Defendan lain dalam saman itu termasuk Najib, ialah Loo Ai Swan, Tang Keng Chee, Geh Choh Heng, Vincent Beng Huat Koh, Nik Faisal Ariff Kamil, Kelvin Tan Kay Jin dan Radhi Mohamad.

Setakat ini, Ismee, Shahrol Azral, Mohd Hazem, dan Azmi turut memberi keterangan sebagai saksi pendakwaan dalam perbicaraan jenayah yang sedang dihadapi bekas perdana menteri itu membabitkan kes rasuah 1MDB bernilai RM2.3 bilion.

Saman US$8 bilion itu merupakan antara 22 saman sivil yang difailkan bagi menuntut lebih US$23 bilion bagi pihak 1MDB dan bekas anak syarikatnya SRC International Sdn Bhd terhadap beberapa individu yang didakwa terlibat dalam skandal kewangan itu. – Bernama


Jumlah kes Omicron di Jepun meningkat kepada 160

TOKYO, 18 Jamadilawal 1443H, Khamis – Seramai 75 orang di Jepun telah dikenal pasti dijangkiti Omicron pada Rabu, jumlah jangkitan harian tertinggi sekali gus menjadikan jumlah kes melibatkan varian baharu COVID-19 itu meningkat kepada 160 orang.

Daripada 75 itu seramai 68 berusia 70-an atau lebih muda, diuji positif menerusi ujian saringan di pusat pemeriksaan kuarantin lapangan terbang selepas tiba dari beberapa negara termasuk Amerika Syarikat, Eropah dan Afrika lapor Jiji Press.

Tujuh yang lain ialah empat kes dikesan di Osaka, dua di Okinawa dan seorang pegawai kuarantin lapangan terbang.

Sementara itu, 262 kes baharu COVID-19 dilaporkan di seluruh negara pada Rabu dengan dua kematian, masing-masing satu di Tokyo dan Kanagawa. – Bernama


Tak dapat arak sanggup minum sanitiser, 10 maut di India

NEW DELHI, 11 Zulhijjah 1441H, Sabtu – Sepuluh orang maut di India akibat minum pembersih tangan atau sanitiser selepas kedai arak di kawasan kediaman mereka ditutup susulan COVID-19, kata polis.

Penguasa Polis Kurichedu di Andhra Pradesh, Siddharth Kaushal berkata, semua mangsa minum minuman keras buatan sendiri merangkumi campuran cecair pembersih tangan, air dan minuman ringan.

“Kami juga sedang menyiasat sama ada mereka mencampurkan pembersih tangan itu dengan bahan toksik lain.

“Anggota keluarga mereka memaklumkan mangsa minum sanitiser sejak 10 hari lalu. Kami sedang menghantar stok pembersih tangan yang dijual di kawasan berkenaan untuk diperiksa,” katanya.

Peminum kebiasannya dikatakan minum pembersih tangan berasaskan alkohol, selain menyuling arak secara haram, kata polis, sambil menambah siasatan sedang dilakukan.

Dua pengemis adalah mangsa pertama pada malam kelmarin. Sementara salah seorang daripadanya ditemui mati, seorang lagi meninggal dunia di hospital kerajaan di bandar Darsi, kata polis.

Mangsa ketiga juga dibawa ke hospital Darsi pada malam Khamis selepas tidak sedarkan diri.

“Tujuh yang lain jatuh sakit setelah didakwa minum pembersih tangan meninggal dunia pagi tadi. Sementara itu, beberapa lagi mangsa lain sedang menjalani rawatan di kediaman mereka di kampung berkenaan,” katanya. – Agensi


Bersatu Johor syor ‘rujuk’ kembali dengan PH untuk PRN

BANGI, 22 Jamadilakhir 1443H, Selasa – Parti Pribumi Bersatu Malaysia (Bersatu) Johor Bahru mencadangkan satu bentuk kerjasama baharu antara Perikatan Nasional (PN) dengan semua parti pembangkang pada Pilihan Raya Negeri (PRN) Johor.

Timbalan Ketua Bersatu Bahagian Johor Bahru, Razrul Anwar Rusli mengesyorkan Muafakat Rakyat Johor (MRJ) ditubuhkan sebagai formula untuk menentang Barisan Nasional (BN) di negeri berkenaan.

Beliau berkata, cadangan penubuhan MRJ itu akan terdiri daripada Bersatu, Pakatan Harapan (PH), Parti Pejuang Tanah Air (Pejuang), Parti Ikatan Demokratik Malaysia (Muda) dan Parti Warisan Sabah (Warisan).

“Selain penggunaan nama MRJ, kita juga boleh namakan gabungan Perikatan Nasional, PH dan parti pembangkang ini sebagai Gabungan Rakyat Johor atau GRJ seperti Gabungan Rakyat Sabah (GRS) yang digunakan dalam PRN Sabah.

“Formula gabungan PH sebelum ini berjaya pada Pilihan Raya Umum ke-14 (PRU14). Kemuafakatan dalam parti dan rakan seperjuangan adalah kunci kejayaan untuk menang dalam PRN Johor,” katanya dalam kenyataan, hari ini.

Razrul berkata, parti yang menentang BN mesti berada di bawah satu panji dan menganggap formula itu adalah relevan serta terbaik.

“Jika tidak, sia-sia sahaja kemenangan akan berpihak kepada UMNO. Buktikan kepada rakyat Johor tindakan muafakat kita.

“Tidak mustahil muafakat ini dapat menumbangkan BN sekali lagi,” katanya.

Bersatu pernah menjadi sebahagian daripada blok PH sebelum memutuskan keluar daripada kerjasama itu pada Februari 2020 dan menjadi antara faktor kemelut politik negara tercetus ketika itu.

Parti yang diasaskan oleh Tun Dr Mahathir Mohamad itu kemudiannya mengambil langkah bekerjasama dengan PAS dan UMNO dengan membentuk kerajaan Perikatan Nasional (PN).

Bagaimanapun, kerajaan itu tidak kekal lama ekoran seteru antara Bersatu dan UMNO sehingga terbentuk pula kerajaan baharu – Keluarga Malaysia – yang masih menggabungkan BN-PN untuk sementara waktu sehingga Pilihan Raya Umum ke-15 (PRU15).


Kejam! Lagi serangan Zionis di Semenanjung Gaza

GAZA, 9 Muharram 1444H, Ahad – Dua rakyat Palestin cedera dalam serangan udara baharu rejim pengganas Israel petang tadi di bandar Beit Lahia, utara Semenanjung Gaza.

Menurut sumber tempatan, pesawat pejuang Israel melancarkan serangan peluru berpandu ke atas sebuah ladang di barat bandar Gaza dan kawasan kejiranan Al-Atatra di Beit Lahia.

Serangan terbaharu itu mencederakan sekurang-kurangnya dua penduduk Palestin termasuk seorang kanak-kanak berusia sembilan tahun.

Kedua-dua mangsa cedera telah dikejarkan ke hospital untuk mendapatkan rawatan.

Terdahulu, Kementerian Kesihatan Palestin dalam kemas kini mengesahkan jumlah kematian akibat serangan Israel meningkat kepada 31 orang, termasuk enam kanak-kanak dan empat wanita.

Serangan kejam rejim Zionis sejak Jumaat lalu itu juga menyebabkan jumlah mangsa cedera kini mencecah 265 orang. – Agensi


Sindiket makin berani cari mangsa keldai akaun

SEREMBAN, 19 Zulkaedah 1443H, Ahad – Sindiket penipuan semakin berani mencari mangsa keldai akaun apabila secara terbuka memuat naik iklan-iklan di media sosial.

Ketua Jabatan Siasatan Jenayah Komersial (JSJK) Negeri Sembilan, Superintendan Aibee Ab Ghani berkata, sindiket meminta untuk menyewa akaun dan digunakan sebagai transit di media sosial.

Kebiasaannya, golongan yang berusia dari 20 hingga 40-an akan terjebak dengan sindiket ini kerana tiada kerja tetap selepas dijanjikan wang dengan cara mudah.

Beliau berkata, dari Januari sehingga Mei lalu, pihaknya telah menahan 565 suspek yang terbabit dengan jenayah komersial.

Dilaporkan 343 atau 60 peratus daripadanya membabitkan keldai akaun.

“Keldai akaun boleh ditahan serta dituduh kerana terbabit dengan sindiket penipuan dan hukumannya mungkin dianggap ringan namun selepas mereka keluar dari penjara, rekod itu tetap ada.

“Malangnya, sebahagian besar daripada mereka tidak sedar dijadikan keldai akaun. Ada juga kes akaun digunakan selepas menyerahkannya kepada Ah Long ketika membuat pinjaman daripada pemberi pinjaman tidak berlesen itu,” katanya.


COVID-19: MAIS peruntuk RM2 juta bantu golongan terkesan

SHAH ALAM, 4 Zulkaedah 1442H, Selasa – Majlis Agama Islam Selangor (MAIS) memperuntukkan sebanyak RM 2 juta untuk membantu 20,000 keluarga Islam yang terkesan akibat COVID-19 terutamanya golongan B40, mereka yang dibuang kerja, dicutikan tanpa gaji, dikurangkan gaji sehingga 50 peratus atau mereka yang hilang punca pendapatan.

Setiausaha MAIS Dr Ahmad Makhtar dalam kenyataan hari ini berkata, MAIS telah mengagihkan sumbangan kepada 15,418 keluarga penerima dengan jumlah RM1.514 juta dari peruntukan agihan fidyah MAIS, sejak Program Agihan Fidyah MAIS ini dilancarkan pada 28 Dis 2020.

“Sumbangan berupa pek makanan kepada pemohon yang layak, dilaksanakan dengan kerjasama Rakan Strategik Agihan Fidyah MAIS (RSAFM) yang terdiri daripada Jabatan Agama Islam Selangor (JAIS), Teraju Ekonomi Asnaf Sdn Bhd (TERAS), Pertubuhan Islam Bukan Kerajaan (PIBK), masjid dan surau di daerah yang terlibat,” katanya.

Ahmad Shahir berkata, RSAFM memainkan peranan dengan membantu mengemas kini dan mengesahkan maklumat yang diperlukan oleh mereka serta menolong pengagihan fidyah MAIS.

Katanya MAIS berharap agar sumbangan yang diterima, sedikit sebanyak dapat membantu mengurangkan beban yang perlu ditanggung mereka, terutamanya ketua keluarga yang terkesan dengan pandemik COVID-19.

“MAIS mengajak semua umat Islam di Selangor yang terkesan dengan pandemik COVID-19 dan memerlukan bekalan makanan asasi untuk menyertai Program Sumbangan Agihan Fidyah MAIS, dengan menghubungi mana-mana Rakan Strategik Agihan Fidyah MAIS,” katanya.

Beliau berkata, sekiranya terdapat masalah dan kemusykilan berkaitan permohonan bantuan agihan fidyah MAIS, pemohon boleh merujuk pegawai urusetia Agihan Fidyah MAIS (AFM) iaitu Ustazah Hafizatul Akmal Abd Jalil di talian 019-264 6277 atau Amirah Addilah Mohd Johari di talian 017-327 2069. – Bernama


Belanjawan 2021: Cadang keluar KWSP diikut moratorium bank

ALHAMDULILLAH. Bersyukur kepada الله s.w.t. kerana dengan limpah kurniaNya, dapatlah kita sama-sama bernafas pada hari ini. Semoga semua sahabat-sahabat Cikgu Izzat Johari (CIJ) ceria bersama keluarga tercinta. آمِّيْنَ

APA KOMEN CIJ TENTANG BELANJAWAN MALAYSIA YANG DIBENTANGKAN SEMALAM?

1. Bersyukur kerana Malaysia masih lagi berkemampuan untuk meneruskan kelangsungan pentadbiran dengan baik. Masih ada pendapatan negara yang kuat.

2. Saya ingin menarik perhatian semua sahabat CIJ, semalam adalah pembentangan belanjawan yang belum diluluskan dan belum menjadi ketetapan. Oleh demikian, masih banyak boleh diperbaiki dan dikemas kini sebelum ianya diluluskan.

3. Walau bagaimanapun, suka saya ingin berkongsi beberapa perkara sahaja dalam pembentangan belanjawan semalam dan ingin memberikan cadangan yang mungkin sedikit sebanyak membantu Kerajaan Malaysia membuat penambahbaikkan.

CARUMAN KWSP SEIRING MORATORIUM

3. Mungkin ada ramai pihak tidak berpuas hati kerana mahukan RM10,000 diberikan terus kepada semua rakyat Malaysia yang mencarum dan dalam kesusahan. Akan tetapi, kerajaan mencadangkan pemberian secara berperingkat.

4. Mungkin kita terlupa, bahawa caruman KWSP adalah duit simpanan kita di hari tua. Cuma, mungkin situasi sekarang, ramai orang yang mencarum, mungkin bakal mengalami muflis, kehilangan rumah dan kenderaan akibat tidak mampu meneruskan pembayaran dan akhirnya kita akan jatuh muflis dihari tua.

5. Jadi, apabila caruman KWSP dapat dikeluarkan, mungkin sedikit sebanyak dapat membantu membayar tunggakan dan memulakan perniagaan kecil bagi menampung perbelanjaan harian.

6. Cadangan pengeluaran caruman Kumpulan Wang Simpanan Pekerjarja (KWSP) hendaklah disusuli dengan moratorium daripada pihak Bank Negara Malaysia. Sebagai contoh:

Caruman dikeluarkan = RM1,000 x 10 bulan
Moratorium Bank = 10 bulan

7. Apabila kedua-dua bantuan ini dapat disediakan oleh pihak kerajaan, saya yakin, kelebihan duit yang ada dapat dibelanjakan dengan baik sekaligus dapat memulihkan ekonomi negara dengan baik.

8. Bagaimana jika kerajaan berdegil untuk tidak memberi pengeluaran caruman dan moratorium? Ini bakal berlaku kepada rakyat, majoriti: Pinjaman Rumah = Lebih 3 bulan, akaun beku, bakal menghadapi proses LELONGAN.

Pinjaman Kenderaan = Lebih 2 bulan, surat tarik bakal dikeluarkan dan proses lelongan.

Kedua-dua situasi ini sudah cukup untuk rakyat bakal menghadapi situasi muflis.

9. Adakah ini yang kerajaan Malaysia inginkan? Adakah rakyat bersedia dengan keadaan ini? Saya dapat rasakan, ramai orang yang sedang hadapi situasi ini. Percayalah, rakyat sedang hadapi.

BANTUAN KEPADA SEKOLAH DAN MURID

10. Alhamdulillah. Bantuan Rancangan Makanan Tambahan (RMT) diteruskan. Saya cadangkan supaya diberikan kepada semua murid sekolah rendah dan pihak kerajaan perlu menyediakan bantuan baharu iaitu makan tengah hari kepada murid yang terpilih sahaja. Sebelum mereka pulang daripada sekolah, mereka diberikan masa untuk makan tengah hari.

11. Terima kasih kepada kerajaan Malaysia kerana menyediakan peruntukan bagi pembangunan infra sekolah di Sabah dan Sarawak. Cuma, jika perlu, lebihkan bajet kerana masih banyak sekolah luar bandar di Sabah dan Sarawak tidak cukup infra yang sempurna. 63 tahun, masih ada yang berkeadaan daif.

12. Fokus kepada pendidikan khas, kerajaan nampak lebih serius dan berfokus. Kita harapkan anak-anak istimewa kita akan terus diberi pendidikan yang terbaik di sekolah.

13. Kita juga mengharapkan agar ada peruntukan khas untuk mewujudkan penjawatan warden asrama di semua sekolah berasrama. Kepentingan dan keperluan yang sangat mendesak.

HARAPAN RAKYAT MARHAEN

14. Kita mengharapkan agar kerajaan dapat teruskan mentadbir negara dengan baik. Ramai di luar sana yang sedang susah, sakit dan menderita akibat terkesan dengan pelbagai isu dan masalah. Sekurang-kurangnya, dapat meringankan beban sedia ada, sudah mencukupi.

Terima kasih kepada Kerajaan Malaysia kerana masih mentadbir negara dengan baik dan mohon terus fokus kepada kebajikan rakyat.

Cikgu Izzat Johari
Naib Pengerusi Pertubuhan-Pertubuhan Pembela Islam (PEMBELA)


3 lagi kluster pendidikan direkod di Sabah

KOTA KINABALU, 16 Rejab 1443H, Jumaat – Tiga lagi kluster baharu melibatkan institusi pendidikan direkodkan di Sabah semalam dengan satu di daerah Kota Belud dan dua di Ranau, kata Menteri Kerajaan Tempatan dan Perumahan negeri Datuk Masidi Manjun.

Beliau berkata Kluster Batu Enam di Kota Belud melibatkan pelajar asrama perempuan Sekolah Menengah Kebangsaan (SMK) Taun Gusi 2 berusia 15 tahun mula bergejala pada 9 Februari dan didapati positif keesokan harinya menjadikan jumlah kumulatif kes positif sebanyak 19 setakat semalam.

“Sementara kluster di Ranau iaitu Kluster Jalan Sugut melibatkan seorang guru wanita di SMK Ulu Sugut berusia 39 tahun dikesan melalui saringan bergejala pada 7 Februari lepas,” katanya dalam kenyataan di sini.

Masidi yang juga jurucakap COVID-19 negeri berkata saringan terhadap kontak rapat mendapati lebih ramai didapati positif dan jumlah keseluruhan yang terlibat ialah 49 kes.

Selain itu, Kluster Kemburongoh 2 Ranau pula melibatkan seorang pengawal keselamatan SMK Kemburongoh berusia 52 tahun dikesan positif melalui saringan bergejala pada 7 Februari dan hasil saringan terhadap kontak rapat mendapati jumlah kumulatif yang positif ialah 54 kes setakat ini.

Semua kluster berkenaan telah diasingkan dan diberikan rawatan selanjutnya sementara kontak rapat yang tidak bergejala juga telah diberikan perintah kuarantin, katanya.

Sementara itu, jumlah kes baharu COVID-19 di Sabah semalam adalah 4,794 kes menjadikan jumlah kumulatif sebanyak 292,545 kes dengan 14 kes kematian dilaporkan. – Bernama


‘Tidak perlu takut, kita bukan lagi parti pembangkang kecil’: DAP

BATU PAHAT, 20 Ramadan 1442H, Ahad – Pilihan Raya Umum ke-15 (PRU) dijangka menyaksikan pertembungan tiga pakatan politik utama di negara ini iaitu Barisan Nasional (BN) dan Pakatan Harapan (PH) dan Perikatan Nasional (PN) untuk membentuk kerajaan.

Pengerusi DAP Johor Liew Chin Tong berkata situasi itu berbeza berbanding PRU sebelumnya yang menyaksikan PH yang DAP adalah satu daripada komponennya cuma berdepan dengan pakatan politik BN.

“Atas dasar itu, DAP tidak boleh lagi bertindak bersendirian sebaliknya (perlu) bersolidariti dengan parti komponen PH dan rakan pembangkang yang sehaluan.

“Kita tidak perlu takut, kita bukan lagi parti pembangkang kecil yang hanya tahu membangkang sahaja,” katanya ketika berucap pada Konvensyen Biasa Negeri DAP Johor 2021 yang dirasmikan oleh Timbalan Pengerusi DAP Gobind Singh Deo di sini hari ini.

Konvensyen yang dijalankan dengan pematuhan ketat prosedur operasi standard (SOP) dihadiri seramai 905 perwakilan dari 210 cawangan seluruh negeri bagi memilih barisan 15 anggota parti negeri baharu untuk tempoh tiga tahun akan datang. – Bernama


AS larang import daripada Sime Darby

KUALA LUMPUR, 16 Jamadilawal 1442H, Khamis – Amerika Syarikat mengenakan sekatan import daripada Sime Darby Plantation dan syarikat subsidiarinya kerana bimbang pekerjanya ditindas dan disalah gunakan.

Langkah menentang salah satu pengeluar minyak sawit terbesar di dunia ini menandakan kali kedua AS menyekat penghantaran dari sebuah syarikat minyak sawit di Malaysia dalam beberapa bulan terakhir.

Minyak kelapa sawit adalah bahan yang biasa terdapat dalam barang-barang seperti makanan yang diproses hingga kosmetik, dengan Malaysia dan negara jirannya menghasilkan 85 peratus dari bekalan dunia.

Tetapi aktivis telah lama mendakwa bahawa pekerja bergaji rendah di ladang berdepan dengan penyalahgunaan (buruh paksa), dan mereka juga menyalahkan industri kerana mendorong pemusnahan hutan hujan untuk memberi jalan masuk ke ladang.

Mengumumkan larangan itu pada hari Rabu (Khamis di Malaysia), Agensi Perlindungan Kastam dan Sempadan Amerika Syarikat (CBP) mengatakan ada bukti pekerja Sime Darby menghadapi penganiayaan termasuk kekerasan seksual dan fizikal, penahanan gaji dan sekatan pergerakan.

“Berkuat kuasa pada 30 Disember 2020, CBP mengumumkan Perintah Menahan Pelepasan terhadap minyak sawit dan produk mengandungi minyak sawit buatan Sime Darby Plantation Berhad (SDP) di Malaysia,” kata Pengarah Eksekutif Direktorat Penguatkuasaan Undang-Undang Penyelesaian Perdagangan Jabatan Kastam, Ana Hinojosa pada sidang media di Washington.

CBP mengeluarkan perintah ini selepas berbulan-bulan melakukan penyiasatan terhadap proses pengeluaran SDP.

Siasatan ini secara wajarnya mendapati adanya kesemua 11 petunjuk berhubung buruh paksa.

Keputusan itu, yang berkuatkuasa pada hari Rabu, bermaksud bahawa semua produk minyak sawit dan minyak sawit Sime Darby dari Malaysia dilarang memasuki pelabuhan AS.

Syarikat itu, yang membekalkan syarikat-syarikat besar seperti Nestle dan Unilever, menjalankan rangkaian ladang yang luas, dan menggajikan pekerja migran dari negara-negara termasuk Indonesia dan Bangladesh.

Awal tahun ini, kumpulan anti pemerdagangan manusia, Liberty Shared telah mengajukan petisyen kepada CBP untuk melarang import dari Sime Darby atas kebimbangan mengenai pengerahan tenaga buruh paksa.

Pada bulan Oktober, AS melarang import dari pengeluar minyak sawit Malaysia yang lain, FGV Holdings, berikutan siasatan panjang yang menunjukkan petunjuk bahawa pekerjanya berdepan dakwaan tersebut.


Serpihan roket milik China lintas ruang udara Malaysia

PUTRAJAYA, 2 Muharram 1444H, Ahad – Kemasukan semula serpihan (debris) roket Long March 5B milik China ke ruang udara bumi dikesan berlaku pada 12.55 pagi (31 Julai), demikian menurut Agensi Angkasa Malaysia (MYSA).

MYSA menerusi pemantauan berterusan Kementerian Sains, Teknologi dan Inovasi dan kenyataan Agensi Angkasa China memaklumkan serpihan roket berkenaan telah terbakar semasa memasuki ruang udara bumi dan pergerakan serpihan yang terbakar itu turut melintasi ruang udara Malaysia dan dapat dikesan di beberapa kawasan termasuk ruang udara Sarawak.

“Sisa serpihan itu direkodkan jatuh di sekitar Laut Sulu iaitu kawasan antara latitud 9.1 darjah Utara dan longitud 119.0 darjah Timur, hari ini,” menurut MYSA dalam kenyataan hari ini.

Tular di media sosial mengenai perkongsian warga maya mengenai rakaman video dipercayai serpihan roket berkenaan yang berlaku di Kuching, Sarawak awal pagi tadi. – Bernama


Pejabat Al Jazeera diserbu: Bukit Aman

KUALA LUMPUR, 14 Zulhijjah 1441H, Selasa – Polis Diraja Malaysia (PDRM) serta Suruhanjaya Komunikasi dan Multimedia Malaysia (SKMM) hari ini menyerbu pejabat agensi media antarabangsa, Al Jazeera dipercayai bagi melengkapkan siasatan berhubung dokumentari yang dimuat naik awal Julai lepas.

Tanpa mendedahkan lokasi pejabat Al Jazeera, Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid mengesahkan serbuan berkenaan dilakukan pada kira-kira pukul 11.30 pagi tadi.

“Ya, sepasukan USJT (Unit Siasatan Jenayah Terkelas Jabatan Siasatan Jenayah Bukit Aman) bersama pasukan SKMM telah menyerbu bagi meneruskan siasatan kes ini,” katanya kepada Bernama hari ini.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’, berdurasi 25 minit 50 saat yang mengecam layanan Malaysia terhadap pendatang tanpa izin ketika Malaysia melaksanakan langkah menangani penularan COVID-19. – Bernama


Lantik AG ‘orang dia’? Kenyataan Azalina seperti kembali ke belakang

BANGI, 1 Safar 1444H, Isnin – Kenyataan Ahli Majlis Kerja Tertinggi (MKT) UMNO, Datuk Seri Azalina Othman Said berhubung soal lantikan Peguam Negara oleh Perdana Menteri memberi bayangan seolah-olah institusi pendakwaan negara dipengaruhi dan dikawal secara jelas oleh pemimpin utama negara itu.

Ahli Parlimen Pengerang itu ketika berucap pada majlis Taklimat Khas Presiden UMNO baru-baru dilaporkan berkata, Perdana Menteri seharusnya melantik Peguam Negara dalam kalangan ‘orang dia’ untuk memudahkan segala urusan terutama dalam hal perundangan.

Menyuarakan pendapat berbeza, Ketua Pemuda PAS, Ahmad Fadhli Shaari berkata, ketika era pelbagai pembaharuan dari sudut menghidupkan demokrasi sebenar dilakukan oleh kerajaan hari ini, seruan disuarakan Azalina kelihatan seperti kembali ke belakang.

Katanya, langkah paling baik ialah memisahkan fungsi Peguam Negara dengan tugas pendakwaan.

“Ini sebenarnya telah dimulakan perancangan oleh pihak kerajaan ketika Datuk Seri Takiyuddin Hassan sebagai Menteri Di Jabatan Perdana Menteri (Parlimen dan Undang-Undang).

“Pada ketika kenyataan itu dibuat, menariknya ia juga sebagai menyahut cadangan Ahli Parlimen Pengerang yang ketika itu sebagai Timbalan Yang Dipertua Dewan Rakyat di mana beliau menuntut supaya sebuah Suruhanjaya Siasatan Diraja (RCI) ditubuhkan bagi pembaharuan Jabatan Peguam Negara (AGC),” katanya menerusi kenyataan di Facebook.

Bagaimanapun, Ahmad Fadhli yang juga Ahli Parlimen Pasir Mas berkata, beliau tidak pasti perancangan itu sudah sampai ke mana hari ini.

Namun katanya, ia perlu dihidupkan dan dijayakan dengan serius jika mahu melihat undang-undang dilaksanakan dan dilihat dengan adil.


Pasar mini milik ISMA perhebat industri halal dilancar hari ini

Oleh Ainul Illia Meor Suzurudin

BANGI, 26 Rejab 1442H, Rabu – Gerakan Islam, Ikatan Muslimin Malaysia (ISMA) melancarkan sebuah pasar mini baharu, ‘Ismart’ di Bandar Baru Bangi, hari ini.

Pengerusi Ismart, Mohd Noor Azib Asmangi berkata, pasar mini ini adalah antara manifestasi ISMA untuk membangunkan ekonomi umat Islam di samping meneruskan kejayaan kempen Beli Produk Muslim (BMF).

“Kita memfokuskan kepada produk halal dan berkualiti dalam konsep pasar mini yang selesa dan bersih.

“Pastinya kita mementingkan aspek kualiti dan keselesaan kepada pengunjung. Dengan itu pengunjung dapat merasakan pengalaman membeli yang premium dengan harga kompetitif di pasaran,” katanya kepada Ismaweb.net.

Katanya lagi, Ismart yang dimiliki oleh ISMA Global Mart Sdn Bhd merancang untuk melebarkan sayap ke seluruh negara dengan membuka lagi 10 cawangan dalam tempoh dua hingga tiga tahun akan datang.

Setiap Ismart dijangka akan dikendalikan oleh cawangan ISMA negeri masing-masing, katanya.

Dalam pasa itu, beliau turut mengalu-alukan pembekal produk muslim yang berminat untuk memasarkan produk berkualiti masing-masing menyertai Ismart.

“Kita galakkan pembekal BMF yang mempunyai produk berkualiti tinggi, menepati piawaian bersih dan halal untuk turut serta menjadi pembekal kepada Ismart.

“Boleh dipertimbangkan dan dialu-alukan juga kepada koperasi yang berminat kepada Ismart,” katanya.


Hasrat Britain pindah kedutaan ke Jerusalem langgar perundangan antarabangsa

RAMALLAH, 7 Rabiulawal 1444H, Selasa – Perdana Menteri Palestin Mohammed Ishtaye berkata pada Isnin bahawa hasrat Britain untuk memindahkan kedutaannya di Israel ke Baitulmaqdis “adalah melanggar undang-undang antarabangsa,” lapor Xinhua.

Memindahkan kedutaan British ke Baitulmaqdis “akan menjejaskan hubungan dua hala dengan Palestin dan negara Arab serta Islam, serta mengeluarkan Britain daripada sebarang usaha di peringkat antarabangsa untuk mencapai penyelesaian bagi menamatkan konflik di Palestin,” kata Ishtaye pada mesyuarat mingguan kabinet.

“Kerajaan Palestin menyuarakan kebimbangan terhadap kenyataan Perdana Menteri baharu Britain, Liz Truss dan janjinya untuk menyemak kembali lokasi kedutaan Britain bagi tujuan pemindahan dari Tel Aviv ke Baitulmaqdis.

“Sebarang perubahan dalam status quo di Baitulmaqdis akan menjejaskan penyelesaian dua negara,” kata Ishtaye.

Palestin mahu menubuhkan sebuah negara merdeka bersama Israel di wilayah yang diduduki Israel sejak 1967, termasuk Tebing Barat dan Semenanjung Gaza, dengan Baitulmaqdis Timur sebagai ibu kotanya, manakala Israel berkeras agar seluruh Baitulmaqdis dijadikan ibu negaranya. – Bernama


Tentera Zionis lancar serangan terbaharu di Masjid al-Aqsa

BAITULMAQDIS, 6 Zulkaedah 1443H, Isnin – Pasukan keselamatan negara haram Israel melancarkan serangan terbaharu ke atas kawasan sekitar Masjid al-Aqsa, hari ini.

Sepanjang pertempuran, ratusan penduduk Palestin yang tidak bersalah ditahan tanpa sebarang tuduhan.

Sumber melaporkan, lebih 1,200 penduduk telah ditahan tentera rejim Zionis di Tebing Barat sejak awal tahun ini.

Kata sumber lagi, kira-kira 350 yang ditahan telah dituduh terlibat dalam operasi penentangan di kawasan Masjid al-Aqsa.

Ramadan lalu, lebih daripada empat kali tentera negara haram menyerbu masjid suci umat Islam itu dan mengusir jemaah Palestin bagi membenarkan kemasukan peneroka haram Yahudi.

Sebilangan besar pegawai dikerahkan di halaman kompleks masjid sehingga memaksa penduduk Palestin keluar dan menutup pintu dewan solat bersama jemaah di dalamnya.

Sebelum ini, pemimpin Perjuangan Islam Palestin (Hamas), Ismael Haniyeh pernah menggesa masyarakat dunia supaya menyokong Masjid al-Aqsa.

Selain itu, beliau turut berharap agar dunia dapat memelihara identiti milik Islam. – Agensi


Tingkatkan peruntukan jumlah pemilikan rumah PPR kepada golongan OKU

KUALA LUMPUR, 14 Muharram 1444H, Jumaat – Presiden Persatuan OKU Sentral Senator Datuk Ras Adiba Radzi memohon pertimbangan kerajaan agar dapat memperuntukkan jumlah pemilikan rumah Program Perumahan Rakyat (PPR) yang lebih besar kepada golongan orang kurang upaya (OKU).

Beliau berkata, penambahan itu dilihat signifikan berdasarkan keperluan penduduk OKU di negara ini yang jumlahnya sudah mencapai 600,000 orang berdaftar dengan Jabatan Kebajikan Masyarakat.

“Kalau ikutkan Pertubuhan Kesihatan Dunia (WHO) sebanyak 15 peratus daripada populasi sesebuah negara itu adalah OKU, jadi kalau ikut kiraan populasi negara kita, sebenarnya terdapat lebih kurang 4.9 juta OKU di Malaysia namun yang telah mendaftar adalah 600,000 orang.

Jadi ramai yang memerlukan rumah sebab itu saya memohon pertimbangan daripada pihak Kementerian Perumahan dan Kerajaan Tempatan (KPKT) agar dapat tingkatkan jumlah itu,” katanya selepas pelancaran program Kinabalu OKU Challenge 2022 Universiti Islam Antarabangsa Malaysia (UIAM),  hari ini.

Beliau berkata demikian sebagai mengulas kenyataan Timbalan Menteri Perumahan dan Kerajaan Tempatan Datuk Seri Dr Ismail Abd Muttalib di Dewan Negara semalam yang memaklumkan sebanyak 982 daripada 98,196 unit rumah Program Perumahan Rakyat (PPR) disediakan untuk pemilikan OKU dengan pengisian terkini adalah sebanyak 809 unit (82 peratus) dan berbaki 173 unit (18 peratus).

Menurut Ismail, jumlah unit rumah yang disediakan itu adalah selaras dengar dasar kementerian yang menetapkan satu peratus daripada keseluruhan unit PPR diperuntukkan kepada golongan OKU bagi memastikan mereka memiliki rumah.

Ras Adiba yang juga Pengerusi Pertubuhan Berita Nasional Malaysia (Bernama) berkata, selain turut memohon kerajaan negeri agar menyediakan rumah kos rendah kepada OKU, beliau juga berharap Pihak Berkuasa Tempatan (PBT) dapat memperkasakan lagi fasiliti berkaitan golongan OKU di kawasan-kawasan perumahan dan sekitarnya. – Bernama


Polis Klang Selatan lakukan 9 serbuan berkaitan judi haram sejak 1 Disember

KLANG,1 Jamadilawal 1443H, Isnin – Polis Klang Selatan melakukan sembilan serbuan membabitkan aktiviti perjudian haram di sekitar kawasan Klang Selatan sejak 1 Disember dengan jumlah nilai rampasan RM65,000 serta menahan 25 individu.

Ketua Polis Daerah Klang Selatan ACP Cha Hoong Fong berkata, pihaknya sentiasa membuat pemantauan secara berterusan namun masih memerlukan orang awam untuk menjadi mata dan telinga pihak polis bagi membanteras jenayah itu.

Bercakap kepada media selepas serbuan yang kesembilan dilakukan di Bandar Puteri hari ini, Cha berkata, serbuan tersebut merupakan hasil risikan yang dijalankan oleh pihaknya selama dua minggu terhadap premis berkenaan.

“Pihak kami telah menahan lima lelaki yang terdiri daripada seorang penjaga premis dan empat pelanggan berumur lingkungan 27 hingga 60 tahun,” katanya.

Beliau berkata, polis telah merampas 11 komputer serta wang tunai sebanyak RM200 dengan nilai keseluruhan rampasan berjumlah RM15,000.

“Menurut rekod, premis ini beroperasi selama sebulan bermula pada awal November hingga hari ini dan kes disiasat di bawah Seksyen 4 (1) (c) Akta Rumah Judi Terbuka 1953,” katanya. – Bernama


NGO-kerajaan mesti sepakat laksana strategi perkasa tanah rizab Melayu

BANGI, 2 Jamadilakhir 1443H, Rabu – Semua pihak termasuk kerajaan perlu bersepakat melaksanakan strategi memartabat dan menjaga tanah rizab Melayu di seluruh pelosok negara.

Isu memartabatkan tanah rizab Melayu bukan sekadar membentuk pasukan dan menubuhkan jaringan semata-mata, sebaliknya strategi serta sinergi berkenaan perlu mantap dengan ilmu pengetahuan mengenai tanah, data dan maklumat lengkap.

Justeru, kesatuan semua pertubuhan yang mempunyai tujuan sama adalah satu kemestian, selain peranan kerajaan menyantuni dan menyambut seruan untuk memajukan tanah rizab Melayu dengan sikap terbuka.

Presiden Pertubuhan Profesional Tanah Malaysia (PERTAMA), Prof Ismail Omar berkata, isu tanah rizab Melayu menjadi perjuangan banyak NGO di negara ini, termasuklah Majlis Perundingan Pertubuhan Islam Malaysia (MAPIM), Majlis Perundingan Melayu (MPM) dan Pertubuhan-Pertubuhan Pembela Islam (PEMBELA).

“Dalam soal ini, perbincangan positif antara MPM dengan PERTAMA bersama Unit Peneraju Agenda Bumiputera (TERAJU) tidak lama dahulu memberi pencerahan baik.

“Perbincangan harmoni itu, membuahkan banyak tindakan ampuh dengan strategi utuh untuk memperkasa tanah rizab Melayu di negara ini,” katanya dalam tulisan di Berita Harian, hari ini.

Prof Ismail berkata, hasil perbincangan itu, kerajaan mengisytiharkan Tindakan Pembangunan Bumiputera 2030, mengambil kira usaha memperkasa tanah rizab Melayu dan tanah wakaf.

Katanya, antara perancangan itu termasuk cadangan menubuhkan Unit Data Tanah Rizab Melayu, badan amanah untuk membeli tanah terbiar bagi dimajukan, pembiayaan dan pendanaan untuk memajukan tanah rizab Melayu serta mengharmonikan perundangan berkaitan.

“Cadangan dikemukakan PERTAMA bagi memajukan tanah rizab Melayu adalah kerajaan melalui TERAJU di bawah Jabatan Perdana Menteri dengan sokongan Majlis Tanah Negara menubuhkan Jawatankuasa Khas Tanah Rizab Melayu dianggotai wakil kerajaan negeri dan pakar tanah dalam dan luar negara.

“Seterusnya membentuk Pelan Induk Tanah Rizab Melayu yang mengambil kira semua isu berkaitan dan pelbagai cara penyelesaian terbaik,” katanya.

Beliau berkata, koordinasi itu memperkasa usaha ke arah memajukan tanah rizab dan pegangan Melayu di seluruh negara, kerana kesatuan fikiran memantapkan peranan, strategi serta tindakan diambil.

“Menurut pendekatan moden hari ini, pengurusan bukan lagi sekadar arahan semata-mata, sebaliknya koordinasi dan penyelarasan mengharmonikan.

“Apabila NGO bersatu untuk mencapai matlamat sama memelihara, memaju dan mengurus tanah rizab Melayu di seluruh negara, kerajaan juga menghulur tangan memberi bantuan diperlukan.

“Seterusnya, kejayaan berkenaan dapat diguna untuk memajukan tanah lain seperti tanah adat, wakaf dan tanah natif, sekali gus menjadikan cara serta gaya pembangunan tanah berkenaan boleh dijadikan contoh untuk memajukan tanah yang mempunyai halangan serupa pula di luar negara,” katanya.


NADMA patut main peranan urus banjir, bukan lepas batok di tangga!

Oleh Ainul Illia Meor Suzurudin

BANGI, 16 Jamadilawal 1443H, Selasa – Ketidakcekapan Agensi Pengurusan Bencana Negara Jabatan Perdana Menteri (NADMA) menguruskan masalah banjir mengundang kecaman ramai pihak.

Terdahulu, media melaporkan bahawa anggota tentera telah bertindak pada Jumaat untuk membantu memindahkan mangsa banjir tanpa menunggu arahan daripada NADMA.

Sumber mendedahkan, agensi itu, yang menerima kritikan mengenai pengurusan banjir di Lembah Klang, pada mulanya teragak-agak untuk mengerahkan tentera bagi usaha bantuan.

Ekoran itu, tentera mula bergerak ke kawasan-kawasan yang dilanda banjir selepas solat Jumaat.

Mengulas situasi itu, Pengerusi Biro Politik Majlis Perundingan Melayu (MPM), Shahbudin Embun berkata, sepatutnya NADMA menjadi pihak utama yang menggerakkan perancangan membantu mangsa banjir.

“Namun keadaan sangat mengecewakan, sedangkan kita semua tahu bahawa NADMA merupakan agensi peneraju pengurusan bencana yang mengatur semua gerakan dan mengkoordinasi semua pihak yang terlibat dalam pengurusan bencana.

“Di sinilah NADMA sepatutnya memainkan peranan utama dan bukannya seperti melepaskan batok di tangga,” katanya ketika dihubungi Ismaweb.net, hari ini.

Beliau menegaskan, sepatutnya ketika ini NADMA mengaturkan langkah bagaimana hendak menyelamatkan mangsa banjir yang terperangkap lebih daripada beberapa hari, tanpa makanan dan ubat-ubatan.

“Adakah NADMA tidak boleh bertindak disebabkan protokol dan birokrasi dan terpaksa mengikut peraturan dan undang-undang yang sudah ditetapkan untuk NADMA?

“Ini bukan masanya memikirkan soal protokol dan birokrasi. Sebagai contoh, dalam keadaan sekarang, ‘Lori Hantu’ yang sentiasa berkeliaran di tempat-tempat projek dan hutan juga telah keluar dari persembunyian dan membantu mangsa-mangsa banjir. Lori-lori ini pun mampu meredah banjir memberikan bantuan.

“Mereka membawa bot sendiri, membeli dan menyewa sampan untuk membantu menyelamatkan mangsa-mangsa yang masih terperangkap. Mujurlah rakyat Malaysia mempunyai sifat keprihatinan yang sangat tinggi,” katanya.

Tetapi, apakah yang NADMA lakukan untuk rakyat yang ditimpa bencana alam selain daripada mengelak daripada tanggungjawab sebenar, soalnya.

Walhal, katanya, ini sama sekali bukan kali pertama Malaysia menghadapi masalah banjir.

“Berdasarkan rekod sejarah banjir buruk yang melanda kawasan Lembah Klang ini pernah berlaku pada tahun 1971 atau 50 tahun yang lalu. Manakala di negeri Kelantan dan Terengganu, masalah ini sudah menjadi seperti ‘acara tahunan’.

“Sepatutnya kita sudah mempunyai pengalaman yang luas dan tahu bagaimana hendak mengurangkan risiko serta cara dan kaedah yang sesuai untuk menangani masalah ini,” tegasnya.

Beliau berkata, kerajaan perlu memikirkan rancangan jangka panjang supaya punca kepada masalah banjir ini dapat dikenal pasti agar ia dapat dielakkan.

“Kepada rakyat Malaysia, teruskan sifat keprihatinan anda dan teruskan memberi bantuan kepada mereka yang memerlukan.

“Kepada pihak berkuasa pula, mungkin sudah sampai masanya untuk kita menilai semula soal birokrasi dan protokol dalam menghulurkan bantuan kecemasan,” katanya.


Pertempuran di Yaman: 30,000 orang awam kehilangan tempat tinggal

GENEVA, 10 Ramadan 1443H, Selasa – Kira-kira 30,000 orang awam dipindahkan dari rumah mereka di Yaman yang dilanda perang dalam tempoh tiga bulan lalu.

Dalam satu kenyataan, Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) berkata, angka baharu itu ditambah kepada 4.3 juta yang telah kehilangan tempat tinggal sebelum ini akibat pertempuran di seluruh negara.

“Keamanan dan kestabilan yang bertahan lama di Yaman akan membolehkan UNHCR dan rakan kongsi mengusahakan penyelesaian yang tahan lama,” katanya.

Awal bulan ini, Duta PBB ke Yaman, Hans Grundberg berjaya melancarkan gencatan senjata selama dua bulan antara pemberontak Houthi dan kerajaan Yaman, dalam usaha menamatkan konflik selama lapan tahun di negara Arab itu.

Yaman dilanda keganasan dan ketidakstabilan sejak 2014, apabila pemberontak Houthi yang bersekutu dengan Iran menawan sebahagian besar negara itu, termasuk ibu negara, Sanaa.

Pakatan yang diketuai Arab Saudi yang berusaha untuk mengembalikan semula kerajaan Yaman telah memburukkan lagi keadaan, menyebabkan salah satu krisis kemanusiaan buatan manusia yang paling teruk di dunia.

Menurut anggaran PBB, hampir 80 peratus atau kira-kira 30 juta orang memerlukan bantuan dan perlindungan kemanusiaan bahkan lebih 13 juta berada dalam kebuluran serius. – Agensi


Singapura arah pekerja di pintu sempadan PCR cegah Omicron

SINGAPURA, 25 Rabiulakhir 1443H, Selasa – Singapura menguatkuasakan kembali pelaksanaan ujian saringan RT-PCR secara mingguan ke atas pekerja lapangan terbang dan anggota barisan hadapan di pintu sempadan negara itu.

Langkah yang dikuat kuasakan mulai 2 Disember  dibuat susulan kebimbangan terhadap risiko kemasukan varian Omicron, menurut Kementerian Kesihatan (MOH) hari ini.

MOH berkata, sempadan Singapura adalah garis pertahanan pertama terhadap varian import Omicron.

Atas sebab itu, pekerja lapangan terbang dikehendaki menjalani saringan menggunakan Ujian Pantas Antigen (ART) sekali atau dua kali seminggu bergantung kepada risiko mereka.

Pengerusi bersama pelbagai kementerian COVID-19, Lawrence Wong berkata, saringan PCR-RRT secara mingguan adalah langkah awal mengekang penularan varian itu.

“Pekerja barisan hadapan sempadan seperti di lapangan terbang, pusat pemeriksaan laut dan darat lain atau sesiapa sahaja yang bertugas di sempadan mungkin terdedah bersentuhan dengan pengembara,” katanya.

MOH berkata, kru kapal yang berkhidmat dengan penerbangan dari negara terjejas juga tertakluk kepada ujian PCR ketika ketibaan, hari ketiga dan ketujuh selepas setiap tugas penerbangan.-  Agensi


Pemandu van sekolah dibebaskan dengan jaminan polis

SEPANG, 8 Rabiulakhir 1443H, Sabtu – Pemandu van sekolah yang ditahan selepas dipercayai melanggar seorang kanak-kanak perempuan berusia tujuh tahun hingga maut di Taman Seroja, Sepang dekat sini semalam dibebaskan dengan jaminan polis hari ini.

Timbalan Ketua Polis Daerah Sepang Supt Md Noor Aehwan Mohammad berkata, pihaknya telah mengambil keterangan pemandu wanita berusia 31 tahun itu dan kertas siasatan berhubung kemalangan tersebut telah dibuka.

“Siasatan awal mendapati, van yang digunakan oleh pemandu tersebut juga mempunyai cukai jalan yang sah. Siasatan lanjut masih lagi dijalankan,” katanya dalam kenyataan, hari ini.

Semalam, kanak-kanak perempuan tersebut maut dilanggar van sekolah ketika melintas di hadapan kenderaan itu untuk memasuki rumah transit di Taman Seroja kira-kira 12.10 tengah hari.

Kemalangan dipercayai berlaku ketika pemandu van menghantar mangsa ke rumah transit sebelum ke Kelas Al-Quran dan Fardu Ain (KAFA).

Mangsa dibawa ke Pusat Perubatan Nilai, Negeri Sembilan namun meninggal dunia ketika menerima rawatan dan mayat mangsa kemudiannya dibawa ke Hospital Putrajaya untuk bedah siasat.

Kes disiasat di bawah Seksyen 41 (1) Akta Pengangkutan Jalan 1987, kata Md Noor Aehwan. – Bernama


OIC kecewa Sweden masih benarkan rancangan bakar al-Quran

RIYADH, 3 Muharam 1445H, Jumaat – Pertubuhan Kerjasama Islam (OIC) mengutuk sekeras-kerasnya rancangan pembakaran naskhah al-Quran ketika protes di luar Kedutaan Iraq di Stockholm pada Khamis.

Setiausaha Agung OIC, Hissein Brahim Taha menyifatkan rancangan berkenaan sebagai tindakan provokasi dan menegaskan perbuatan membakar teks agama melanggar semangat Perjanjian Antarabangsa mengenai Hak Sivil dan Politik serta tidak dibenarkan oleh hak kebebasan bersuara.

Beliau berkata, rundingan dengan negara-negara anggota OIC akan mempertimbangkan langkah-langkah yang mungkin untuk menghalang perbuatan itu.

Pada masa sama, OIC juga kecewa dengan pihak berkuasa Sweden kerana terus memberikan kebenaran untuk melakukan protes yang mencemarkan simbol agama seperti kitab suci umat Islam.

Hissein turut menekankan fakta bahawa Majlis Hak Asasi Manusia PBB baru-baru ini, menerima pakai resolusi mengenai menentang kebencian agama yang membentuk hasutan kepada diskriminasi, permusuhan atau keganasan.

Beliau turut menekankan kepentingan mematuhi prinsip undang-undang antarabangsa dan menggesa pihak berkuasa Sweden menghentikan pemberian kebenaran kepada kumpulan serta individu pelampau untuk melakukan aktiviti provokatif dan berpotensi berbahaya itu.

Semalam, protes di Stockholm membabitkan dua lelaki diteruskan, dengan salah seorang daripadanya adalah individu yang sama membakar Al-Quran di luar masjid Stockholm pada Jun lalu.

CNN melaporkan bahawa tiada mana-mana naskhah al-Quran dibakar tetapi ada yang ditendang dan dirosakkan.

Kejadian itu susulan protes penunjuk perasaan Iraq di Kedutaan Sweden di Baghdad yang menyerbu dan membakar sebahagian bangunan itu ekoran marah terhadap rancangan pembakaran al-Quran di negara berkenaan. – Agensi


Bayaran sagu hati untuk jemaah terkesan tangguh kebenaran umrah

BANGI, 22 Jamadilakhir 1443H, Selasa – Kerajaan merancang memberikan bayaran sagu hati kepada jemaah umrah yang terkesan keputusan penangguhan perjalanan umrah oleh Kementerian Kesihatan (KKM), baru-baru ini.

Perkara itu dimaklumkan Menteri di Jabatan Perdana Menteri (Hal Ehwal Agama), Senator Idris Ahmad dalam satu kenyataan di Facebook, hari ini.

Katanya, beliau bersama Kementerian Pelancongan, Kesenian dan Kebudayaan (MOTAC), Lembaga Tabung Haji (TH) dan wakil Kementerian Kewangan (MOF) telah mengadakan perbincangan berhubung perkara itu pagi tadi.

“Pengumuman penangguhan umrah selama sebulan oleh KKM pastinya telah memberikan kesan kepada jemaah yang terlibat.

“Pagi ini, saya bersama dengan MOTAC, Tabung Haji dan wakil MOF berbincang untuk memberikan pembayaran sagu hati kepada jemaah umrah yang terkesan,” katanya.

Idris berkata, pemberian sagu hati itu akan diumumkan dan diusahakan dalam masa terdekat.

“Semoga dengan pemberian sagu hati ini sedikit sebanyak akan memberikan sedikit kelegaan kepada seluruh jemaah umrah,” katanya.

Pada 1 Januari lalu, KKM mengumumkan keputusan penangguhan sementara perjalanan umrah berkuat kuasa 8 Januari, bagi mengurangkan risiko penularan varian Omicron dan memperlahankan peningkatan kes COVID-19 di Malaysia.

Menteri Kesihatan, Khairy Jamaluddin berkata, perhimpunan berskala besar membabitkan jemaah dari pelbagai negara ketika di Arab Saudi mendedahkan kepada risiko tinggi mendapat jangkitan COVID-19 termasuk varian Omicron.

Malah, kegagalan jemaah umrah yang pulang ke Malaysia mematuhi arahan kuarantin juga menyebabkan berlakunya penularan jangkitan dalam kalangan ahli keluarga.


Kerajaan perkenal dasar ‘Manhaj Rabbani’

PUTRAJAYA, 12 Jamadilakhir 1442H, Isnin – Kerajaan memperkenalkan Dasar Manhaj Rabbani sebagai dasar pentadbiran Islam yang berpaksikan tiga ciri utama – Thaqafah (keilmuan), Ruuhaniyyah (kerohanian) dan Da’wah (aktivisme).

“Dasar Manhaj Rabbani adalah suatu konsep yang dekat dengan masyarakat, jelas, mudah difahami dan mampu diterjemahkan di peringkat individu, komuniti, organisasi dan negara,” kata Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri.

Ketika menyampaikan amanat sempena perhimpunan agensi di bawah jabatannya secara dalam talian, Zulkifli menghuraikan dasar berkenaan iaitu Manhaj Rabbani menuntut seseorang individu untuk berpegang kepada prinsip ubudiyyah kepada Tuhan dalam kehidupannya.

Menurutnya, Manhaj Rabbani selari dengan kedudukan Malaysia sebagai sebuah negara Islam dan kedudukan itu diperkukuhkan menerusi prinsip pertama Rukun Negara iaitu Kepercayaan Kepada Tuhan.

Zulkifli berkata, teras kepada Dasar Manhaj Rabbani itu adalah Maqasid Syariah manakala tahap pencapaian di bawah dasar itu diukur dengan pelaksanaan aplikasi i-MaqSD, di bawah seliaan Bahagian Maqasid Syariah, Jabatan Kemajuan Islam Malaysia (JAKIM).

i-MaqSD adalah inisiatif yang dirangka sebagai kaedah untuk mengukur secara saintifik tahap pengaplikasian lima prinsip Maqasid Syariah dalam pelaksanaan fungsi agensi-agensi di bawah Jabatan Perdana Menteri (Hal Ehwal Agama) dan ia diintegrasikan dengan 17 matlamat agenda 2030 Sustainable Development Goals (SDGs).

Pelaksanaan i-MaqSD menggunakan kaedah penyelidikan Mix Method iaitu kuantitatif dan kualitatif, melibatkan enam bidang utama dan 29 indikator yang berkait secara langsung dengan fungsi setiap agensi.

Bidang tersebut ialah Perundangan Dan Kehakiman Syariah; Pendidikan Dan Pembangunan Insan; Sosio Ekonomi Ummah; Dakwah Dan Media; Institusi Masjid; dan Kepimpinan Dan Tadbir Urus.

Zulkifli berkata, berdasarkan projek perintis i-MaqSD yang dilaksanakan oleh Bahagian Maqasid ke atas 14 agensi di bawah jabatan tersebut, Tahap Pencapaian Keseluruhan i-MaqSD pada 2020 adalah 85.9 peratus.

Dalam amanatnya, Zulkifli meminta agensi-agensi di bawahnya untuk memperkemaskan unit komunikasi korporat masing-masing supaya setiap isu yang timbul di media termasuk media sosial diambil tindakan segera.

“Ada agensi yang masih terkial-kial memberi respon walaupun isu yang berbangkit di media telah tular diperkatakan. Sewajarnya ada satu perancangan terperinci jika sesuatu isu timbul, apakah tindakan yang akan diambil bagi menyelesaikannya. Berdiam diri tidak akan menyelesaikan apa-apa,” katanya.

Beliau berkata, agensi yang memfokuskan agihan bantuan seperti Baitulmal Majlis Agama Islam Wilayah Persekutuan, Yayasan Pembangunan Ekonomi Islam Malaysia dan Yayasan Dakwah Islamiah Malaysia wajar memanfaatkan media sosial seperti Facebook dan Twitter untuk menyebarluaskan laporan aktiviti.

“Kita tidak mahu hantaran di media sosial sekadar melepaskan batuk di tangga dengan hanya 10 tanda suka. Setiap kali hantaran, biar tular dengan ribuan perkongsian, tanda suka dan ulang ciap. Media sosial boleh menjadi echo chamber yang menularkan berita-berita benar dan positif jika kita mahu,” katanya.

Zulkifli berkata, walaupun dua sidang Parlimen pada tahun ini mungkin tertangguh kerana darurat, namun gerak kerja atau tindakan untuk menyelesaikan isu seperti Rang Undang-undang (RUU) Wakaf, RUU355 dan Suruhanjaya Siasatan Diraja Tabung Haji perlu diteruskan. – Bernama


Omicron: Kerajaan jamin takkan kembalikan PKP

BANGI, 7 Jamadilakhir 1443H, Isnin – Kerajaan memberi jaminan tidak akan melaksanakan kembali ‘lockdown’ atau Perintah Kawalan Pergerakan (PKP) susulan penularan varian Omicron di negara ini.

Pengerusi Majlis Pemulihan Negara (MPN), Tan Sri Muhyiddin Yassin berkata, Kementerian Kesihatan (KKM) sedang melaksanakan pelbagai inisiatif bagi memastikan varian baharu itu tidak memberi kesan kepada pemulihan negara.

Beliau berkata, antara inisiatif berkenaan termasuklah kawalan sempadan lebih ketat yang mula dilaksanakan.

“Kita berjanji tidak akan balik kepada cara lama yang kenakan PKP atau lockdown.

“Majlis telah dimaklumkan oleh Menteri Kesihatan, Khairy Jamaluddin Abu Bakar bahawa jangkitan COVID-19 menunjukkan trend peningkatan,” katanya dalam sidang media selepas mempengerusikan mesyuarat MPN, di Putrajaya hari ini.

Muhyiddin berkata, bukan hanya Malaysia, tetapi banyak negara lain turut terkesan dengan varian Omicron.

“Sistem kesihatan awam kita pernah melalui tekanan, jadi perlu ada strategi untuk menanganinya,” katanya.


Persepsi permohonan sijil halal susah, mahal tidak benar: Jakim

PUTRAJAYA, 8 Muharram 1443H, Selasa – Persepsi orang ramai bahawa permohonan mendapatkan pensijilan halal susah, lambat dan mahal adalah tidak benar, kata Ketua Pengarah Jabatan Kemajuan Islam Malaysia (Jakim), Datuk Abdul Aziz Jusoh.

Beliau berkata, statistik menunjukkan sebanyak 3,117 syarikat Bumiputera telah memperoleh pensijilan halal Malaysia dan masih aktif sehingga kini.

“Banyak permohonan yang berjaya dikendalikan dalam masa kurang daripada tempoh 30 hari dan ini dapat dicapai apabila keperluan pensijilan dipenuhi dengan baik,” katanya ketika berucap merasmikan Persidangan Meja Bulat bersama Agensi Pembimbing Usahawan secara maya hari ini.

Menurutnya, Jakim bersama Jabatan Agama Islam Negeri komited untuk merancakkan perkembangan industri halal di Malaysia terutamanya yang melibatkan usahawan Bumiputera serta pembangunan industri kecil dan mikro yang lengkap dengan pakej produk bersama pensijilan halal Malaysia.

“Melalui saluran maklumat dan bimbingan yang betul, kita akan dapat merancakkan perkembangan industri halal dan juga perkembangan yang positif bagi pensijilan halal Malaysia di peringkat global,” katanya. – Bernama


Tiada patung lilin pemimpin komunis China di i-City

SHAH ALAM, 6 Muharram 1443H, Ahad – Majlis Bandaraya Shah Alam (MBSA) telah membuat pemantauan di Red Carpet, Muzium Patung Lilin di i-City, di sini, dan mendapati tiada patung lilin pemimpin komunis China seperti yang tular di dalam sebuah blog baru-baru ini.

“Pihak MBSA turut memeriksa dan mendapati premis itu telah ditutup sejak Mac 2020 disebabkan Perintah Kawalan Pergerakan (PKP) dan kini Fasa Satu Pelan Pemulihan Negara (PPN) ekoran pandemik COVID-19,” katanya dalam kenyataan hari ini.

Sehubungan itu, MBSA memohon kerjasama orang ramai supaya mendapatkan fakta yang tepat dan sahih sebelum menyiarkan sesuatu maklumat sama ada melalui platform media sosial atau media massa kerana boleh menimbulkan kekeliruan serta gambaran yang kurang jelas kepada orang awam.
— Bernama


Kerajaan baharu Sabah perlu ubah dasar lama tak untungkan ekonomi

BANGI, 9 Safar 1442H, Ahad – Sabah mempunyai banyak potensi ekonomi belum diterokai sepenuhnya, namun dengan strategi yang betul, potensi sedemikian dapat dibangunkan secara realistik.

Maka, menjadi tanggungjawab kerajaan baharu – bakal dipimpin Gabungan Rakyat Sabah (GRS) – untuk memajukan lagi ekonomi yang sudah lama dinantikan 3.6 juta penduduk negeri itu.

Felo Akademi Sains, Prof Datuk Dr Ahmad Ibrahim berkata, pelaburan dalam infrastruktur jalan raya dan pelabuhan mesti diberi keutamaan, selain pelan ekonomi yang mengambil kira peluang baharu yang akan terhasil di Kalimantan, apabila Indonesia memindahkan ibu kotanya ke sana.

“Pelabuhan dan sokongan logistik lain mesti dinaik taraf untuk merancakkan lagi eksport ke negara di Asia Timur terutama China, Korea Selatan dan Jepun,” katanya menulis di Berita Harian, hari ini.

Prof Ahmad Ibrahim berkata, pelaburan hiliran dalam minyak sawit, kayu balak dan produk pertroleum juga mesti dirancang rapi, sambil menyarankan bahawa langkah pertama yang perlu dilakukan adalah menarik pelaburan dalam bidang berkaitan perniagaan hiliran itu daripada negara Asia Timur.

Untuk tujuan itu, katanya, Sabah perlu menyediakan infrastruktur utiliti berdaya saing termasuk jalur lebar bagi menarik pelaburan.

Pada masa sama, beliau berkata, tiada sebab Sabah tidak dapat mencapai kemajuan ekonomi lebih baik selepas hampir 60 tahun menyertai Malaysia, berikutan negeri itu mempunyai kekayaan daripada pelbagai sumber semula jadi.

Justeru, katanya, Sabah memerlukan strategi dan dasar betul bagi merealisasikan potensi itu.

Katanya, negeri itu bukan sahaja perlu menarik pelaburan betul yang boleh memanfaatkan sumbernya yang kaya, malah perlu mempunyai individu yang berbakat untuk menjayakannya.

“Kerajaan baharu perlu mengubah dasar lalu mengenai bakat yang jelas tidak menguntungkan perkembangan ekonomi. Sebaliknya, perlu mewujudkan satu dasar lebih kondusif untuk merangsangkan ekosistem bakat dan teknologi jitu.

“Kegagalan berbuat demikian akan menjadikan Sabah kekal sebagai negeri kaya tetapi terus miskin,” katanya.


Luaskan perkhidmatan BRT, atasi kesesakan trafik: Pakar

KUALA LUMPUR, 17 Zulkaedah 1443H, Jumaat – Penawaran jaringan Perkhidmatan Transit Aliran Bas (BRT) yang lebih luas, merupakan antara alternatif yang dilihat mampu memperkukuh jaringan pengangkutan awam, sekali gus membantu mengurangkan kesesakan trafik di ibu kota.

Pensyarah Kanan Jabatan Perancangan Bandar dan Wilayah, Fakulti Alam Bina dan Ukur, Universiti Teknologi Malaysia Dr S.Gobi Krishna berkata, peluasan perkhidmatan BRT, meliputi kawasan berjauhan dengan pengangkutan rel dengan tambang munasabah, perlu dimaksimumkan menjelang 2025.

Ini bagi menjadikan jaringan sistem pengangkutan awam lebih efisien dan menyeluruh.

Katanya,  penggunaan BRT tidak semestinya memerlukan pembinaan infrastruktur jalan atau trek baharu, kerana boleh menggunakan laluan jalan raya sedia ada sekali gus mengurangkan kos pengambilan tanah untuk pembinaan.

“Misalnya di Lebuhraya Persekutuan telah pun ada lorong khas bas yang boleh ditukar guna dengan sistem perkhidmatan BRT, dan ia boleh diintegrasikan dengan stesen rel untuk tujuan pertukaran laluan untuk memberikan perkhidmatan yang optimum kepada pengguna pengangkutan awam.

“Bagaimanapun, tidak semua laluan dan lokasi boleh menggunakan jalan raya sedia ada, jika terlalu banyak perhentian, ia akan jadi seperti perkhidmatan bas henti-henti dan tidak mencapai matlamat sebenar,” katanya kepada Bernama.

Buat masa ini, bas BRT mempunyai laluan eksklusif melalui jalan raya bertingkat dan tidak berkongsi dengan lalu lintas kenderaan lain, dengan hanya satu laluan BRT beroperasi ketika ini iaitu Laluan BRT Sunway yang juga sebahagian daripada Sistem Transit Bersepadu Lembah Klang.

Gobi Krishna berpandangan, BRT mampu melengkapkan kesalinghubungan pengangkutan rel yang telah dan sedang dibina melalui integrasi dengan Transit  Aliran Ringan (LRT) dan Transit Aliran Massa (MRT), seperti yang dilaksanakan di BRT laluan Sunway-USJ 7.

Menurutnya, antara laluan yang dikenal pasti berpotensi adalah Pusat Bandar Raya ke Ampang, Klang ke Pasar Seni, Damansara ke Kinrara serta Kepong ke Ampang, atas faktor kepadatan penduduk yang tinggi dan dilihat mampu menarik ramai pengguna.

“Pada masa kini, difahamkan RAPID KL sedang menjalankan kajian percubaan bagi dua laluan melibatkan perkhidmatan BRT iaitu Laluan 400 (Damai Perdana-Hab Lebuh Pudu) dan Laluan 640 (Sri Manja-Hab Pasar Seni).

Beliau berkata, BRT juga mampu menjadi perkhidmatan ekspres intra-bandar, yang dapat menyokong beberapa kawasan pembangunan ekonomi ke pusat bandar raya sekitar Lembah Klang, selain mewujudkan laluan orbital yang menghubungkan pusat daerah penting.

Selain menyediakan perkhidmatan berkapasiti tinggi di laluan strategik, BRT juga mampu menghubungkan kawasan luar atau pinggir bandar ke pusat bandar raya, seperti dilaksanakan di Curitiba (Brazil), Marrakesh (Morocco), Brisbane (Australia), Stockholm (Sweden) dan Ottawa (Kanada).

Memetik kejayaan pelaksanaan mod pengangkutan itu di Guangzhou China, Gobi Krishna turut mencadangkan faktor ditambah baik seperti keselamatan, fasiliti perhentian bas, tahap tampungan rangkaian perkhidmatan dan perkhidmatan tempat letak basikal serta laluan pejalan kaki yang selamat disediakan.

Baru-baru ini, timbul pertikaian dalam kalangan pengguna media sosial, mengenai keperluan mewujudkan BRT di Lembah Klang sebagai penyelesaian jangka pendek bagi mengurangkan kesesakan lalu lintas dialami ketika ini, memandangkan pembinaan sepenuhnya sistem MRT memerlukan tempoh masa panjang dan hanya dijangka siap pada 2030.

Sementara itu Pensyarah Pengangkutan dan Logistik Universiti Teknologi MARA, Prof Madya Dr Harlina Suzana Jaafar berpandangan, walaupun pelaksanaan sistem BRT melibatkan kos lebih rendah iaitu lebih separuh daripada LRT serta tidak memerlukan jangka masa yang panjang, namun ia juga perlu dilihat dari sudut ekonomi dan pelaburan jangka panjang.

“Kita juga perlu melihat sejauh mana ia memberi pulangan kepada ekonomi bagi memastikan kelangsungan perkhidmatan tersebut, sebagai contoh dari segi kos perbatuan yang mana kos operasi BRT boleh jadi lebih tinggi dari LRT di sesetengah tempat, dan kos operasi LRT lebih tinggi dari MRT,” katanya.

Harlina Suzana berkata, faktor jumlah penumpang yang boleh ditampung pada satu-satu masa juga perlu dilihat, kerana secara purata bas hanya boleh membawa 3,800 hingga 7,200 penumpang sejam manakala MRT pula boleh memuatkan 67,200 hingga 72,000 penumpang sejam.

Katanya ia bagi memastikan perkhidmatan disediakan bersesuaian dengan lokasi infrustruktur, bagi memberi impak positif kepada aspek sosial, ekonomi dan persekitaran.

Tambahnya, pelaksanaan sebarang projek bagi mencapai kualiti perkhidmatan pengangkutan yang cekap dan berkesan, memerlukan kajian dan pelaksanaan jangka masa panjang dan bukannya secara penyelesaian secara ad hoc. – Bernama


Tak setuju hanya pemimpin Islam layak jadi PM, veteran DAP mati isu?

BANGI, 5 Ramadan 1443H, Khamis – Tindakan DAP yang tidak bersetuju dengan cadangan supaya jawatan Perdana Menteri mestilah dikhususkan hanya kepada rakyat Malaysia beragama Islam jelas menunjukkan sikap parti cauvinis itu yang tidak sukakan Islam sebagai agama rasmi negara.

Sebagai sebuah negara yang beridentitikan Islam, adalah wajar meletakkan calon Perdana Menteri beragama Islam dan perkara tersebut tidak boleh dikompromi lagi, demikian tegas Naib Presiden ISMA, Ustaz Mohd Noor Azib Asmangi.

“Dalam apa jua keadaan Perdana Menteri adalah mesti beragama Islam dan selaras dengan status Islam sebagai agama Persekutuan.

“DAP memang daripada dahulu lagi tidak setuju dalam usaha memartabatkan Islam dan Melayu dan tidak mustahil mereka bersungguh-sungguh akan menolak.

“Namun kita yakin penolakan tersebut tidak akan direalisasikan memandangkan majoriti penduduk adalah Islam dan Melayu,” katanya kepada Ismaweb.net, hari ini.

Beliau berkata demikian ketika diminta mengulas kecaman ADUN DAP Sungai Pelek, Ronnie Liu Tian Khiew di laman Facebooknya 28 Mac lalu, menggesa Ketua Penerangan PAS, Senator Ir Ts Khairil Nizam Khirudin memohon maaf secara terbuka.

Khairil semasa membahaskan Usul Titah Diraja, di Dewan Negara, 23 Mac lalu meminta kerajaan agar mengusulkan pindaan terhadap Perlembagaan Persekutuan supaya jawatan Perdana Menteri mestilah dikhususkan hanya kepada rakyat Malaysia beragama Islam.

Khairil berkata, keputusan itu sama seperti yang termaktub dalam undang-undang tubuh negeri di Terengganu, Kedah, Negeri Sembilan, Perlis dan Pahang yang mengkhususkan jawatan Menteri Besar mestilah daripada rakyat beragama Islam.

Mengulas lanjut perkara itu yang menimbulkan kecaman Ronnie, Ustaz Azib berpandangan, ia muncul kerana DAP kini sebenarnya semakin hilang cengkaman.

Beliau berkata, mereka sengaja mengangkat isu-isu picisan seperti ini selain cubaan menarik perhatian rakyat kononnya parti mereka adalah parti yang agresif.

“Ini merupakan cubaan DAP untuk menjadi populis dalam kalangan bukan Islam kononnya mereka cuba membela nasib kaum mereka sedangkan isu ini adalah tidak relevan,” katanya.

Ustaz Azib turut berpandangan isu-isu berkenaan tidak sepatutnya timbul memandangkan semua pihak faham dan tahu Malaysia adalah sebuah negara demokrasi dan majoriti penduduk Islam.

“Sangat tidak relevan isu sedemikian menjadi perbincangan sedangkan banyak lagi isu berat dan serius perlu diberikan tumpuan terutama dalam pembangunan negara di saat negara kembali bangkit selepas berdepan keadaan kemerosotan ekonomi selain kesihatan dunia akibat COVID-19,” katanya.


Hamas tolak cadangan wujud kerajaan perpaduan dengan Fatah

GAZA, 6 Rabiulawal 1443H, Rabu – Pergerakan Perjuangan Islam Palestin (Hamas) menolak cadangan Mesir untuk membentuk kerajaan perpaduan dengan Fatah, atas alasan perjanjian penyatuan sebelumnya digagalkan oleh gerakan Palestin yang sekular.

Dalam kenyataan yang dibuat kepada Arabi Post semalam, jurucakap Hamas, Abdul-Latif Al-Qanou berkata: “Visi Hamas adalah untuk menilai kembali mekanisme sementara negara. Ia telah diusulkan untuk mengakhiri perpecahan dalaman.”

“Visi Hamas adalah untuk meneruskan kesepakatan yang dicapai oleh Hamas, Fatah, dan puak-puak Palestin lain bahawa rakyat Palestin harus memilih kepemimpinan mereka melalui pilihan raya.”

Kenyataan ini muncul berikutan laporan yang diterbitkan oleh akhbar Israel Haaretz yang menyatakan cadangan Amerika Syarikat kepada Presiden Pihak Berkuasa Palestin (PA), Mahmoud Abbas untuk membentuk kerajaan dengan penyertaan Hamas atau pentadbiran teknokrat yang akan mengakui semua perjanjian PLO dengan Israel dan membubarkan kumpulan pejuang.

Mesir mencadangkan Hamas mengambil bahagian dalam pemerintahan dengan Fatah untuk membentuk kerajaan yang akan melakukan pembangunan semula Semenanjung Gaza.

Ia berikutan AS dan Israel telah menolak penyaluran sumbangan ke Gaza selagi Hamas berkuasa.

Abdul-Latif menekankan bahawa gerakannya ‘menolak semua usaha Israel dan Amerika untuk mengaitkan pembangunan semula Gaza dengan isu politik lain.’

Sementara itu, Hamas meminta Mesir untuk menekan Presiden PA, Mahmoud Abbas untuk mengeluarkan keputusan presiden bagi melaksanakan pilihan raya, yang dibatalkannya beberapa bulan yang lalu.

Ini bagi membenarkan rakyat Palestin memilih kepemimpinan mereka secara bebas dan demokratik. – Agens


Puad dakwa GTA hanya muslihat Tun M nak jadi ‘king maker’

BANGI, 12 Safar 1444H, Jumaat – Datuk Dr Puad Zarkashi mendakwa Gerakan Tanah Air (GTA) – yang telah menghantar permohonannya untuk didaftarkan secara rasmi dengan Jabatan Pendaftaran Pertubuhan (ROS) – hanyalah muslihat Tun Dr Mahathir Mohamad untuk menjadi ‘king maker’.

Menerusi hantaran di Facebook, Ahli Majlis Kerja Tertinggi UMNO itu mendakwa, bekas Perdana Menteri kini mencari ‘bargaining power’ (kuasa tawar-menawar) kerana menang dua atau tiga kerusi sudah cukup mencari ‘mangsa baharu’.

Bagaimanapun katanya, GTA tiada parti yang dominan kerana ia hanya disertai oleh Parti Pejuang Tanah Air (Pejuang), BERJASA, Parti Bumiputera Perkasa Malaysia (Putra) dan Parti Perikatan India Muslim Nasional (IMAN).

“GTA berasaskan politik Melayu-Islam. Tanpa sokongan orang Cina, GTA tidak ke mana. DAP yang Tun M sucikan sebagai parti bukan cauvinis tidak lagi mempercayainya.

“DAP serik dengan apa yang Tun M buat kepada mereka. PH tumbang selepas 22 bulan kerana politik toksik Mahathir-Muhyiddin,” dakwanya.

Selain itu, Mohd Puad mendakwa, Dr Mahathir hanya mahu menyelamatkan politik anaknya, Datuk Seri Mukhriz Mahathir, yang diharapkan dapat meneruskan legasinya.

Beliau percaya hanya Presiden Parti Pribumi Bersatu Malaysia (Bersatu), Tan Sri Muhyiddin Yaasin dapat membantu Dr Mahathir memandangkan kedua-duanya terdesak.

“Sudahlah Tun M-Muhyiddin. Game over. Niat kamu berdua untuk bunuh UMNO gagal,” katanya.


5 daerah di Selangor dilanda banjir kilat

BANGI, 28 Zulkaedah 1441H, Isnin – Kejadian banjir kilat di beberapa daerah di Selangor dilaporkan berlaku setelah hujan lebat pada Sabtu malam hingga menenggelamkan beberapa kawasan.

Smart Selangor Command Center (SSCC) mengatakan, daerah yang terjejas adalah Hulu Langat, Sepang, Hulu Selangor, Gombak dan Klang.

Akhbar The Star melaporkan, sehingga pagi semalam, daerah Hulu Langat dilanda paling teruk dengan 22 lokasi ditenggelami air.

Seramai 128 mangsa dari 31 keluarga di Hulu Langat dipindahkan ke tiga pusat pemindahan sementara.

Sepang adalah yang kedua paling teruk dilanda banjir dengan 12 lokasi dan 137 mangsa dari 31 keluarga ditempatkan di tiga pusat pemindahan di Dengkil.

Sementara itu, mangsa banjir yang ditemui Bernama, Noraini Abdul Latiff, 40, berkata, dia dan keluarganya dibangunkan oleh jiran sekitar jam 2 pagi yang memberitahu mereka bahawa paras air di kawasan mereka meningkat.

“Pada mulanya, air mulai naik sedikit di kawasan dapur. Menjelang jam 4 pagi, air naik ke paras pinggang.

“Kami berjaya menyelamatkan barang elektrik sebelum bomba datang untuk membawa saya dan tiga anak saya keluar dari rumah,” kata Noraini, yang tinggal di Taman Timah.

Dia mengatakan khemah di pusat pemindahan diatur dengan baik dan berada dalam jarak yang selamat antara satu sama lain dalam usaha untuk mencegah penyebaran COVID-19.

Manakala, Mohd Najib Mat Supi, 58, pula berkata hujan lebat pada malam sebelumnya menyebabkan air dari sungai melimpah naik.

“Air naik terlalu cepat.  Saya terpaksa mengalirkan air sambil menunggu jentera bomba tiba,” katanya.

Bernama juga melaporkan bahawa keadaan banjir di Johor telah pulih sepenuhnya setelah semua mangsa yang ditempatkan di pusat pemindahan sementara di SK Parit Keroma Darat, Muar, dibenarkan pulang ke rumah mereka pagi semalam.

Pengerusi jawatankuasa kesihatan dan alam sekitar negeri, R. Vidyananthan, dalam satu kenyataan berkwlata, lima orang yang dipindahkan dari dua keluarga dibenarkan pulang setelah air banjir surut di Parit Keroma Darat.

“Oleh kerana cuaca yang baik hari ini, semua yang berada di pusat pemindahan telah dibenarkan pulang,” katanya.


Maqis rampas makanan haiwan dari Korea Selatan bernilai hampir RM300,000

SHAH ALAM, 11 Zulkaedah 1442H, Selasa – Jabatan Perkhidmatan Kuarantin dan Pemeriksaan Malaysia (Maqis) Selangor merampas makanan haiwan, gluten jagung dari Korea Selatan seberat 98,400 kilogram kerana gagal mengemukakan permit import yang sah, di Pelabuhan Klang Utara pada Ahad.

Pengarah Maqis Selangor, Zamri Hashim berkata, produk hasil pertanian dalam bentuk serbuk kering yang dianggar bernilai RM291,364.14, ditahan susulan pemeriksaan pada 12 tengah hari, kelmarin.

“Penahanan itu dilakukan selepas ia gagal mengemukakan permit import yang sah kepada pegawai penguat kuasa yang bertugas dan kesemua barang dagangan telah ditahan untuk siasatan lanjut,” katanya dalam satu kenyataan hari ini.

Zamri berkata, kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum di bawah Seksyen 11(3) akta yang sama dan jika sabit kesalahan, boleh didenda tidak melebihi RM100,000 atau dipenjara tidak lebih enam tahun atau kedua-duanya sekali.

“Pihak Maqis sentiasa komited menjalankan penguatkuasaan undang-undang dan akan terus diperkasakan lagi di semua pintu masuk negara bagi memastikan kawalan penyakit ikan, haiwan, tumbuhan dan jaminan keselamatan makanan terpelihara,” katanya. – Bernama


Belanjawan 2021 lulus manifestasi kebijaksanaan Agong

BANGI, 11 Rabiulakhir 1442H, Jumaat – Kelulusan Rang Undang-Undang (RUU) Perbekalan 2021 (Belanjawan 2021) di peringkat dasar membuktikan kebijaksanaan Yang di-Pertuan Agong dalam mengendalikan kestabilan negara di tengah polemik politik yang tidak berpenghujung.

Sebagai ketua negara, Al-Sultan Abdullah Ri’ayatuddin Al-Mustafa Billah Shah berjaya memainkan peranan penting sebagai payung yang menyatukan dan menaungi seluruh pemimpin negara demi kemaslahatan rakyat.

Kelulusan RUU itu juga sekali gus memberikan kelegaan besar kepada kerajaan Perikatan Nasional (PN) untuk terus kekal memerintah.

Namun, Ahli Jawatankuasa Pusat Ikatan Muslimin Malaysia (ISMA), Ir Muhammad Lukman Abdul Hakim Muhammad mengingatkan barisan kerajaan bahawa kelulusan itu bukan ‘lesen’ untuk diambil mudah.

“Masih banyak kekurangan yang perlu ditanggung. Diharapkan ini merupakan satu titik mula yang produktif bagi kerajaan PN untuk mengembalikan kepercayaan rakyat dan kemakmuran negara.

“Berprinsipkan semangat setia kawan yang dipandu agenda nasional, semoga kerajaan dan pembangkang dapat berfikir serta bertindak dengan lebih matang tanpa mengira warna bendera politik dalam pelbagai isu yang terkait kepentingan umum rakyat,” katanya dalam kenyataan, hari ini.

Dalam persidangan Dewan Rakyat semalam, Belanjawan 2021 yang pertama dibentang di bawah kerajaan pimpinan Perdana Menteri, Tan Sri Muhyiddin Yassin diluluskan dengan sebulat suara majoriti Ahli Parlimen.

RUU itu diluluskan selepas mendapat sokongan majoriti Ahli Parlimen daripada kerajaan dan pembangkang, manakala kurang 15 yang lain tidak bersetuju.

Mengulas perkara itu, Muhammad Lukman menyifatkan tindakan segelintir Ahli Parlimen terbabit sebagai tidak produktif dan bukan pada waktu yang tepat, meskipun  hak mereka dilindungi Perlembagaan.

“Tidak mengapalah, sekurang-kurangnya rakyat tahu siapa mereka dan agenda di belakang perjuangan mereka.

“Kita perlu bergerak ke hadapan. Masih banyak kerja, padahal yang tersisa hanya sedikit masa. Ayuh, rancang dan berjuang sepanjang 2021 dengan penuh bergaya,” katanya.

Kelulusan RUU itu akan membenarkan kerajaan menggunakan dana di bawah Kumpulan Wang Disatukan untuk tujuan perbelanjaan negara bagi tahun depan.


3 sebab pemuda jauh dari surau

BERBANDING golongan emas, trafik pemuda ke surau agak ketinggalan. Baik di bandar mahupun luar bandar, golongan muda seolah teraba-raba mencari formula untuk menyempatkan masa di rumah Allah. Kesannya, AJK didominasi oleh golongan emas. Tajuk ceramah juga mesra golongan emas.

Saya tidak menyalahkan golongan emas. Sebenarnya, mereka amat harapkan golongan muda memimpin pengurusan surau. Mereka tahu anak muda banyak idea segar. Tapi mereka sering tertanya, “Mana geng muda ni?”.

Ada tiga sebab anak muda jarang kelihatan di surau.

Pertama, salah faham hukum. Inilah silap besar orang Malaysia, kerana ramai kita anggap solat berjamaah surau sunat muakkad, sedangkan pendapat terkuat dalam mazhab Syafie adalah Fardu Kifayah (Rujuk: Mufti Wilayah). Betapa besar pahala solat berjemaah surau, kerana ia ibadah fardu. Bahkan kita perlu takut terjatuh dalam daerah haram kerana abaikan solat berjemaah surau.

Kedua, tidak buat keputusan untuk pergi surau. Nak melazimi surau, kena set dalam minda, “Dalam sehari, aku mesti pergi surau minima 3 kali”. Ketika di pejabat, kita usaha solat berjemaah di surau pejabat. Ketika dalam permusafiran, kita keluar dari hotel untuk cari surau terdekat. Saya pernah dengar seorang doktor pakar sebut, “Saya boleh pening kepala kalau lama tak solat di surau”.

Ketiga, orang muda sibuk kerja. Kalau hadir pun, tak sempat imam habis baca doa, mereka sudah angkat kaki. Di perumahan saya, anak muda keluar 6.15 pagi, balik 9.00 malam. Ada yang balik 7.00 malam, tapi sambung dengan part-time job.

Nasihat saya, buatlah time management. Hidup ni bahagikan siap-siap; 8 jam untuk kerjaya, 8 jam untuk keluarga-komuniti, dan 8 jam untuk diri sendiri. Ahli kariah anda memerlukan anda. Anda perlu sertai aktiviti surau. Anda perlu terlibat dalam JK surau, barulah surau anda hidup.

Penutupnya, berusahalah melazimi surau. Nabi Muhammad SAW bersabda, “Jika kamu lihat seorang lelaki berulang alik ke masjid, maka saksikan dia orang beriman” (riwayat Tirmizi, Dhoif). Solat adalah benteng yang paling ampuh untuk menahan diri dari maksiat. Apabila dilakukan secara berjemaah di surau, pastilah ia lebih berkesan.

USTAZ BILAL JAILANI
YDP ISMA BANGI


COVID-19: Filipina lanjut sekatan hingga akhir Jun

MANILA, 4 Zulkaedah 1442H, Selasa – Presiden Filipina, Rodrigo Duterte melanjutkan sekatan di ibu negara dan sebahagian wilayah berhampiran sehingga akhir bulan Jun, selain menetapkan semua daerah di bawah perintah kuarantin lebih ketat ekoran peningkatan kes jangkitan COVID-19.

Kes jangkitan di ibu negara – yang mempunyai sekurang-kurang 13 juta orang – telah menurun pada April lalu, namun Filipina masih berdepan lonjakan kes di beberapa wilayah.

Justeru, Duterte menggesa rakyatnya supaya mendapatkan suntikan vaksinasi dan mematuhi semua peraturan kesihatan.

“Sekiranya anda tidak mendapat vaksin, anda pasti akan mati,” kata Duterte.

Kerajaan Filipina mengenakan langkah-langkah yang lebih ketat di sembilan bandar dan 12 wilayah, termasuk di tengah serta selatan negara dengan menghadkan kapasiti operasi perniagaan termasuk menutup sektor tidak penting.

Duterte juga melarang perjalanan masuk dari India, Pakistan, Sri Lanka, Nepal, Oman dan Emiriah Arab Bersatu (UAE) hingga 30 Jun, untuk mencegah penyebaran varian yang menular dari luar negara.

Pelancong yang datang terus dari negara-negara berkenaan, atau mempunyai sejarah perjalanan ke salah satu daripadanya dalam tempoh 14 hari juga akan dilarang masuk ke Filipina.

Wilayah di Filipina tengah dan selatan menyumbang hampir satu pertiga kes baharu dalam tempoh dua minggu terakhir, menurut data kerajaan.

Dengan lebih daripada 1.3 juta kes COVID-19 dan hampir 23,000 kematian, Filipina mempunyai jumlah jangkitan dan korban kedua tertinggi selepas Indonesia di Asia Tenggara. – Agensi


Boikot Waze! Ayuh jatuhkan ekonomi Israel

BANGI, 2 Syawal 1442H, Jumaat – Persatuan Belia Islam Nasional (PEMBINA) melancarkan kempen boikot aplikasi panduan arah dan navigasi Waze – usaha bagi menjatuhkan ekonomi negara pengganas Israel.

Menerusi video pendek berdurasi 34 saat yang dimuat naik di akaun Twitter, PEMBINA memberikan empat sebab mengapa aplikasi Waze perlu diboikot serta merta.

Antaranya aplikasi panduan arah dan navigasi itu diasaskan oleh pengatur cara Israel dikenali sebagai Ehud Shabtai serta digunakan oleh Israel bagi mengakses peta Palestin.

Waze juga telah berkembang dengan mencapai seramai 140 juta pengguna aktif bulanan bahkan mengaut keuntungan sebanyak AS$37 juta setahun.

Presiden PEMBINA, Wafiq Azman menjelaskan, objektif kempen boikot itu bagi memberi mesej kekuatan umat Islam kepada Zionis Israel.

“Selain itu, memberi ruang untuk umat Islam sumbang solidariti bagi memberi kesan kepada Zionis melalui usaha boikot.

“Sedarkan umat Islam juga bahawa kita perlu bina kekuatan untuk bina alternatif. Dalam isu ini ialah alternatif Waze,” katanya kepada Ismaweb.net hari ini.

Dengan slogan poster ‘Koyakkan Israel’ PEMBINA secara mudah menerangkan langkah-langkah melaksanakan boikot itu iaitu:

1) Menilai satu bintang sebelum nyahpasang

2) Nyahpasang

3) Sebarkan poster tersebut untuk umat Islam yang lain.

Sehingga jam 5.00 petang tadi, ciapan PEMBINA mengenai kempen itu menerima 3,042 perkongsian (retweet) dan 2,328 tanda suka.


Hamas nafi rundingan gencatan senjata dengan rejim haram Zionis

RAMALLAH, 24 Zulkaedah 1444H, Selasa – Pergerakan Perjuangan Islam Palestin (Hamas) menafikan laporan mengenai wujudnya rundingan gencatan senjata jangka panjang dengan negara haram Israel di Mesir.

Minggu lalu, delegasi Hamas dan kumpulan Jihad Islam mengadakan perbincangan dengan pegawai Mesir di Kaherah berkaitan perkembangan di Wilayah Palestin, dan disertai Perdana Menterinya, Mohammad Shtayyeh.

Beberapa media melaporkan bahawa perbincangan tersebut bertujuan mencapai gencatan senjata jangka panjang antara pejuang Palestin yang berpangkalan di Gaza dan Israel.

“Laporan mengenai rundingan untuk gencatan senjata jangka panjang dengan Israel adalah tidak berasas dan tidak benar,” kata jurucakap Hamas, Hazem Qassem, dalam satu kenyataan.

Beliau juga berkata bahawa delegasi Hamas menugaskan pegawai Mesir untuk mendapatkan perkembangan terkini berikutan insiden pencerobohan berterusan Israel di Baitulmaqdis dan Tebing Barat serta pencabulan kesucian tapak suci.

“Rundingan itu juga meliputi peranan Mesir dalam menyokong rakyat Palestin dan tujuan adil mereka,” kata jurucakap itu.

Bulan lalu, sekurang-kurangnya 33 rakyat Palestin terbunuh dan berpuluh-puluh cedera, termasuk beberapa pemimpin Jihad Islam, dalam serangan udara Israel ke atas Gaza, menurut Kementerian Kesihatan.

Israel berkata, serangan itu sebagai tindak balas terhadap tembakan roket dari Gaza. Keganasan telah terhenti pada 13 Mei di bawah gencatan senjata yang ditanggung oleh Mesir. -Agensi


Pengangguran dijangka turun kepada 3.9 peratus tahun depan

KUALA LUMPUR, 1 Safar 1442H, Sabtu – Timbalan Menteri Sumber Manusia, Awang Hashim menjangkakan pengangguran negara mampu menurun kepada 3.9 peratus, tahun depan.

Beliau berkata, ia berikutan trend ekonomi semasa negara yang semakin pulih.

Yakin dengan jangkaan itu, beliau berkata, lebih banyak penawaran kerja akan berlaku apabila sektor industri yang kembali beroperasi semakin bertambah selepas ini.

“Mengikut Jabatan Perangkaan jumlah penganggur sehingga Julai lalu seramai 745,100 manakala jumlah bekerja adalah seramai 15 juta.

“Namun dengan trend pemulihan ekonomi negara ketika ini, Kementerian Sumber Manusia menjangkakan lebih ramai individu kehilangan kerja akibat pandemik COVID-19 akan mendapat peluang pekerjaan,” katanya.

Beliau berkata demikian kepada di program sanitasi awam Parlimen Pendang di Sekolah Menengah Kebangsaan (SMK) Pendang, di sini, hari ini.

Dalam pada itu, Awang seperti dilapor BH Online memaklumkan, kementeriannya turut menawarkan pelbagai program bagi membantu individu yang kehilangan kerja akibat penguatkuasaan Perintah Kawalan Pergerakan (PKP).

Katanya, sebanyak RM82 juta dibelanjakan untuk 15,512 individu bagi program ‘place and train’ yang disasarkan kepada pelepasan sekolah, graduan menganggur dan pekerja yang diberhentikan berusia 18 hingga 55 tahun.

“Kita juga menyediakan latihan kemahiran untuk menjadi pekerja sambilan kepada 10,000 individu dengan kos sebanyak RM50 juta dalam Program Gerak Insan Gemilang (GIG).

“Selain itu, kementerian juga menyediakan latihan kemahiran khusus untuk golongan B40 bagi menjana pendapatan dalam pelbagai industri membabitkan warga emas, wanita, belia dan orang kurang upaya (OKU),” katanya.


Kuarantin kendiri di rumah, apa perlu dilakukan?

PENGARAH Kesihatan, Tan Sri Dr Noor Hisham Abdullah telah pun menyatakan di dalam kenyataan akhbar beberapa hari lepas bahawa kes positif #COVID19 yang memenuhi kriteria Tahap 1 iaitu Tidak Bergejala dan Tahap 2 iaitu Bergejala Ringan akan dikuarantinkan di rumah, sementara mendapatkan katil di Hospital atau Pusat Kuarantin dan Rawatan Risiko Rendah.

Malah mungkin ada yang akan dikuarantinkan di rumah sehingga 10 ke 14 hari dari tarikh diagnosis.

Ini terpaksa dilakukan kerana jumlah katil yang terhad dan tidak lagi mampu menampung jumlah pesakit COVID-19 harian yang mencecah 3,000 ke 4,000 kes sehari.

Berikut adalah nasihat dan panduan untuk pemantauan kendiri di rumah:

1. Pastikan kes positif atau kontak rapat tinggal di dalam bilik yang berasingan, tidak berkongsi tandas, alatan atau pakaian peribadi dengan individu lain.

2. Sentiasa mengamalkan kawalan kendiri dan tahap kebersihan yang baik seperti memakai pelitup muka apabila menerima makanan dari luar. Dan menjaga etika batuk dan bersin yang betul.

3. Memantau gejala dengan mengisi borang Home Assessment Tool (HAT) yang akan diberikan oleh Pegawai Penyiasat Kes dari Pejabat Kesihatan Daerah. HAT juga boleh didapati dalam aplikasi Mysejahtera.

4. Sekiranya bergejala atau gejala semakin teruk, sila terus memaklumkan keluarga atau pejabat kesihatan daerah atau klinik kesihatan untuk mendapatkan nasihat dan rawatan.

5. Kini KKM telah menubuhkan COVID19 Assessment Centre di klinik-klinik kesihatan untuk membantu memantau gejala di kalangan pesakit dan kontak rapat yang dikuarantin di rumah.

6. Sentiasa membuat rutin harian yang baik bagi memastikan kesihatan mental anda terjaga sepanjang tempoh kuarantin di rumah.

7. Sekiranya diberikan ubat oleh pihak Klinik Kesihatan, sila patuh kepada arahan pengambilan ubat sehingga sembuh.

8. Berilah perhatian dan sokongan moral kepada ahli keluarga atau rakan-rakan yang dikuarantinkan. Selalu bertanya khabar dan elakkan stigma.

Unit Kesihatan Awam I-Medik

Sumber: Infografik KKM


Kerajaan mesti serius tangani Islamofobia

Oleh Zuhayati Yazid

SHAH ALAM, 26 Safar 1445H, Selasa – Gabungan Pertubuhan-Pertubuhan Masyarakat Sivil Malaysia bagi Proses Semakan Berkala Sejagat (MACSA) berharap Kerajaan Madani mengambil serius untuk menangani isu Islamofobia dan hak asasi umat Islam di negara ini.

Pengerusi MACSA, Lukman Sheriff Alias berkata, pihaknya sentiasa memantau isu-isu hak asasi yang melibatkan umat Islam termasuklah isu larangan bertudung, larangan solat Jumaat, kesukaran membina surau dan masjid di Sabah dan Sarawak.

“Kami mengambil pendekatan nilai-nilai hak asasi manusia sekali pun bersifat universal, mesti sentiasa akur dan mengikut acuan setempat dari segi implementasi dan undang-undang.

“Sensitiviti masyarakat serta nilai agama tidak wajar dikesampingkan atas alasan mengikut nilai universal yang mengikut negara Barat,” katanya.

Mengulas lanjut katanya, isu Islamofobia perlu ditangani dengan tuntas sebagai tanda membantah penindasan ke atas umat Islam atas nama sekularisme.

“Hal demikian bukan hanya diselesaikan dalam negara tetapi perlu disuarakan ke peringkat antarabangsa dan mendapat pengetahuan pihak bertanggungjawab terutama Pertubuhan Bangsa-Bangsa Bersatu (PBB).

“Kita perlu mengangkat isu ini agar satu dunia cakna dengan masalah Islamofobia dan faham terhadap penindasan yang dialami selama ini,” katanya.

Meskipun penyelesaian isu tersebut hanya boleh dilakukan di peringkat negara sendiri, namun perbincangan di peringkat global mampu menghimpunkan permasalahan yang turut dilalui negara Islam yang lain.

Beliau berkata demikian selepas melancarkan Buku Laporan UPR (Universal Periodic Review) bagi pusingan ke-4 di Shah Alam, hari ini.

UPR adalah satu mekanisme oleh Majlis Hak Asasi Manusia (HRC) di mana rekod hak asasi manusia kesemua 192 Negara Anggota dinilai semula setiap empat setengah tahun.

UPR diwujudkan oleh Persidangan Umum PBB di bawah Resolusi 60/251 pada 15 Mac 2006.

Gabungan Pertubuhan-Pertubuhan Masyarakat Sivil Malaysia dalam Proses UPR (MACSA) dengan keanggotaan 60 ahli persatuan telah ditubuhkan bagi membantu Kerajaan dan pihak-pihak berkepentingan memberi gambaran lebih tepat dan adil berhubung usaha mempromosi dan mempertahankan hak asasi manusia menurut Deklarasi Hak Asasi Manusia Sejagat (UDHR 1948); tanpa membelakangkan realiti sejarah, latar belakang sosio-budaya serta tuntutan semasa negara Malaysia yang berdaulat, menurut acuan Perlembagaan Persekutuan dan peruntukan undang-undang sivil dan syariah sedia ada.

MACSA telah mengambil bahagian secara langsung semenjak penubuhannya khususnya dalam memberikan input pada UPR pusingan kedua dan ketiga.

Untuk Pusingan Keempat (2023-2027), MACSA bakal memberikan tumpuan kepada isu Marginalisasi Komuniti daripada Pembangunan Ekonomi, Sosial dan Budaya; Diskriminasi berasaskan Kepercayaan; Wanita, Kanak-Kanak dan Keluarga; Hak Banduan dan Pekerja; serta Perpaduan Nasional dan Kebebasan Bersuara.


COVID-19: 996 pulih, 919 kes baharu, 1 kematian hari ini

PUTRAJAYA, 26 Rabiulawal 1442H, Khamis – Sejumlah 996 pesakit sembuh daripada wabak COVID-19 iaitu lebih tinggi berbanding 919 kes baharu yang dilaporkan dalam tempoh 24 jam di negara ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata ini menjadikan jumlah kumulatif kes pulih sebanyak 32,069 kes, manakala bilangan kes aktif dengan kebolehjangkitan mencatat 11,419 kes.

Menurut beliau, daripada 919 kes baharu hari ini, 916 merupakan kes penularan dalam negara, sementara bakinya kes import.

Bagi penularan tempatan, Sabah terus mencatat kes baharu tertinggi dengan 318 kes, diikuti Negeri Sembilan (240), Selangor (174), Pulau Pinang (63) dan Kuala Lumpur (47).

“Lain-lain negeri pula melibatkan Labuan sebanyak 35 kes, Perak (sembilan) Sarawak, Johor dan Melaka masing-masing lapan, Kedah (tiga), Kelantan (dua) dan Putrajaya (satu),” katanya pada sidang media harian COVID-19 hari ini.

Mengenai tiga kes import, Dr Noor Hisham berkata kes tersebut melibatkan dua warganegara dan seorang bukan warganegara, yang tiba dari Indonesia, Nigeria dan Arab Saudi.

Menurut beliau terdapat satu kematian baharu akibat wabak itu dilaporkan hari ini, menjadikan jumlah keseluruhan yang maut sebanyak 303 kes.

Kes kematian itu melibatkan lelaki bukan warganegara berumur 66 tahun, yang mendapat rawatan di Hospital Tawau, Sabah.

Katanya, sehingga kini, terdapat 92 kes positif sedang dirawat di Unit Rawatan Rapi (ICU) dengan 35 daripadanya memerlukan bantuan pernafasan.

Dalam pada itu, Dr Noor Hisham berkata satu kluster baharu dikenal pasti hari ini iaitu kluster Teluk di daerah Kota Kinabalu, Sabah dengan tiga kes indeks bagi kluster tersebut dikenal pasti positif, hasil saringan di tempat kerja pada 9 dan 10 November. – Bernama